
	讜讻转讬讘 {砖诪讜讗诇 讘 讻讗-讬} 讜转拽讞 专爪驻讛 讘转 讗讬讛 讗转 讛砖拽 讜转讟讛讜 诇讛 讗诇 讛爪讜专 讘转讞诇转 拽爪讬专 讜讻转讬讘 {讘诪讚讘专 讻讛-讚} 讜讬讗诪专 讛' 讗诇 诪砖讛 拽讞 讗转 讻诇 专讗砖讬 讛注诐 讗诐 讛注诐 讞讟讗讜 专讗砖讬 讛注诐 诪讛 讞讟讗讜 讗诪专 专讘 讬讛讜讚讛 讗诪专 专讘 讗诪专 诇讜 讛拽讘''讛 诇诪砖讛 讞诇拽 诇讛诐 讘转讬 讚讬谞讬谉 诪''讟 讗讬诇讬诪讗 诪砖讜诐 砖讗讬谉 讚谞讬谉 砖谞讬诐 讘讬讜诐 讗讞讚 讜讛讗诪专 专讘 讞住讚讗 诇讗 砖谞讜 讗诇讗 讘砖转讬 诪讬转讜转 讗讘诇 讘诪讬转讛 讗讞转 讚谞讬谉 讗诇讗 讻讚讬 砖讬砖讜讘 讞专讜谉 讗祝 诪讬砖专讗诇: 讚讬谞讬 诪诪讜谞讜转 讙讜诪专讬谉 讘讜 讘讬讜诐 讻讜': 诪谞讛谞讬 诪讬诇讬 讗''专 讞谞讬谞讗 讚讗诪专 拽专讗 {讬砖注讬讛 讗-讻讗} 诪诇讗转讬 诪砖驻讟 爪讚拽 讬诇讬谉 讘讛 讜注转讛 诪专爪讞讬诐 讜专讘讗 讗诪专 诪讛讻讗 {讬砖注讬讛 讗-讬讝} 讗砖专讜 讞诪讜抓 讗砖专讜 讚讬讬谉 砖诪讞诪抓 讗转 讚讬谞讜 讜讗讬讚讱 讗砖专讜 讞诪讜抓 讜诇讗 讞讜诪抓 讜讗讬讚讱 讛讗讬 诪诇讗转讬 诪砖驻讟 诪讗讬 注讘讬讚 诇讬讛 讻讚专' 讗诇注讝专 讗诪专 专' 讬爪讞拽 讚讗''专 讗诇注讝专 讗诪专 专讘讬 讬爪讞拽 讻诇 转注谞讬转 砖诪诇讬谞讬谉 讘讜 讗转 讛爪讚拽讛 讻讗讬诇讜 砖讜驻讱 讚诪讬诐 砖谞讗诪专 诪诇讗转讬 诪砖驻讟 爪讚拽 讜讙讜' 讜讛''诪 讘专讬驻转讗 讜转诪专讬 讗讘诇 讘讝讜讝讬 讞讬讟讬 讜砖注专讬 诇讬转 诇谉 讘讛: 诇驻讬讻讱 讗讬谉 讚谞讬谉 讻讜': 诪''讟 诪砖讜诐 讚诇讗 讗驻砖专 讛讬讻讬 诇讬注讘讚 诇讬讚讬讬谞讬讛 讘诪注诇讬 砖讘转讗 讜诇讬讙诪专讬讛 诇讚讬谞讬讛 讘诪注诇讬 砖讘转讗 讚讬诇诪讗 讞讝讜 讟注诐 诇讞讜讘讛 讜讘注讜 诇诪讬注讘讚 讛诇谞转 讚讬谉 诇讚讬讬谞讬讛 讘诪注诇讬 砖讘转讗 讜诇讬讙诪专讬讛 讘砖讘转讗 讜诇讬拽讟诇讬讛 讘砖讘转讗 讗讬谉 专爪讬讞讛 讚讜讞讛 讗转 砖讘转 讜诇讬拽讟诇讬讛 诇讗讜专转讗 谞讙讚 讛砖诪砖 讘注讬谞谉 讜诇讬讙诪专讬' 诇讚讬谞讬讛 讘砖讘转讗 讜诇讬拽讟诇讬讛 讘讞讚 讘砖讘转讗 谞诪爪讗 讗转讛 诪注谞讛 讗转 讚讬谞讜 谞讬讚讬讬谞讬讛 讘诪注诇讬 砖讘转讗 讜谞讙诪专讬讛 讘讞讚 讘砖讘转讗 诪讬谞砖讜 讟注诪讬讬讛讜 讗祝 注诇 讙讘 讚砖谞讬 住讜驻专讬 讛讚讬讬谞讬谉 注讜诪讚讬诐 诇驻谞讬讛诐 讜讻讜转讘讬谉 讚讘专讬 讛诪讝讻讬谉 讜讚讘专讬 讛诪讞讬讬讘讬谉 谞讛讬 讚讘驻讜诪讗 讻转讘讬谉 诇讬讘讗 讚讗讬谞砖讬 讗讬谞砖讬 讛诇讻讱 诇讗 讗驻砖专 讗''诇 专''诇 诇专' 讬讜讞谞谉 讜转讛讗 拽讘讜专转 诪转 诪爪讜讛 讚讜讞讛 砖讘转 诪拽''讜 讜诪讛 注讘讜讚讛 砖讚讜讞讛 砖讘转 拽讘讜专转 诪转 诪爪讜讛 讚讜讞讛 讗讜转讛 诪讜诇讗讞讜转讜 讻讚转谞讬' {讘诪讚讘专 讜-讝} 诇讗讘讬讜 讜诇讗诪讜 诇讗讞讬讜 讜诇讗讞讜转讜 诪讛 转''诇 讛专讬 砖讛讬讛 讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜





专砖"讬





	讜转拽讞 专爪驻讛 讘转 讗讬讛 讜讙讜'. 讗诇诪讗 诪讙讜诇讬谉 讛讬讜 诇驻讬 砖转诇讜讬讬谉 注诇 讛注爪讬诐 讜讗讬 诪砖讜诐 诇讗 转诇讬谉 谞讘诇转讜 讜讙讜' 讛讗 砖谞讬谞谉 诇讛 讘讬讘诪讜转 (讚祝 注讟.) 诪讜讟讘 转讬注拽专 讗讜转 讗讞转 讘转讜专讛 讜讬转拽讚砖 砖诐 砖诪讬诐 讘驻专讛住讬讗 砖讬讛讜 讛讻诇 专讜讗讬谉 讗讜转谉 讜砖讜讗诇讬谉 诪讛 讟讬讘谉 砖诇 讗诇讜 讛诇诇讜 讘谞讬 诪诇讻讬诐 讛诐 讜驻砖讟讜 讬讚诐 讘讙专讬诐 讙专讜专讬诐: 讞诇拽 诇讛诐 讘转讬 讚讬谞讬诐. 讜讛讻讬 拽讗诪专 拽讞 讻诇 专讗砖讬 讛注诐 讜讛讜诇讱 讗讜转诐 诇讘转讬 讚讬谞讬诐 讛专讘讛 讜讬讚讜谞讜 讗转 注讜讘专讬 讛注讘讬专讛 讜讛讜拽注 讗讜转诐 讗转 讛诪讞讜讬讘讬谉 诪驻谞讬 砖爪诪讚讜 诇讘注诇 驻注讜专 讜注讜讘讚 注讘讜讚转 讻讜讻讘讬诐 讘住拽讬诇讛 讜讻诇 讛谞住拽诇讬谉 谞转诇讬谉 讻讚讗诪专讬谞谉 (讘讗专讘注 诪讬转讜转 (讚祝 住讛.): 砖讗讬谉. 讘''讚 讗讞讚 讚谉 砖谞讬诐 讘讬讜诐 讗讞讚: 讗诇讗 讘砖转讬 诪讬转讜转. 讛讜讗 讚讗讬谉 讚谞讬谉 诇驻讬 砖讗讬谉 讝讜 讚讜诪讛 诇讝讜 讜爪专讬讱 诇诪爪讜讗 讟注诐 诇讚讘专讬讛诐 讻讗谉 讜讻讗谉 讜讗转讬 诇讗拽诇拽讜诇讬 砖诪讗 诇讗 讬讞驻砖讜 讻讻诇 讛爪讜专讱: 讗讘诇 讘诪讬转讛 讗讞转. 讜注讘讬专讛 讗讞转 讚谞讬谉: 讗诇讗. 讻讚诪讜讻讞 拽专讗 (讘诪讚讘专 讻讛) 讜讬砖讜讘 讞专讜谉 讗祝 讜讙讜' 讻砖讛拽讘''讛 专讜讗讛 砖讻讜诇诐 注住讜拽讬诐 讘讚讘专 讜诪拽谞讗讬谉 诇讻讘讜讚讜: 爪讚拽 讬诇讬谉 讘讛. 专讙讬诇讬谉 讛讬讜 诪转讞诇讛 诇讛诇讬谉 讗转 讛讚讬谉 讻讚讬 诇爪讚拽讜 讜注转讛 讻砖讗讬谉 注讜砖讬诐 讻谉 讛专讬 讛谉 讻诪专爪讞讬谉: 砖诪讞诪抓 讗转 讚讬谞讜. 砖诪砖讛讗 讗讜转讜 讜诪诇讬谞讜 讻讚讬 诇讛讜爪讬讗讜 诇讗诪讬转讜: 讜讗讬讚讱. 诪讬讘注讬讗 诇讬讛 诇讛讱 讚专砖讛 讚讗诪专 讘讘''拽 (讚祝 诪讜: 注''砖) 诪谞讬谉 砖谞讝拽拽讬谉 诇转讜讘注 转讞诇讛 讻讙讜谉 讛转讜讘注 讗转 讞讘讬专讜 诇讚讬谉 砖讛诇讜讛讜 讜讗讬谞讜 诪砖诇诐 讜讝讛 讟讜注谞讜 诪砖讻讜谉 讛讬讛 诇讬 讘讬讚讱 讜谞转拽诇拽诇 讗讜 讗讘讚 谞讝拽拽讬谉 转讞诇讛 讘''讚 诇转讘讬注转 讛转讜讘注 注讚 砖讬讛讗 诪诪讜谞讜 讘讬讚讜 讜讗讞专 讻讱 谞讝拽拽讬谉 诇讚讬谉 讛诪砖讻讜谉: 讗砖专讜 讞诪讜抓. 讛讞讝讬拽讜 讗转 讛谞讙讝诇 讜诇讗 讗转 讛讙讜讝诇: 讻诇 转注谞讬转 讜讻讜'. 专讙讬诇讬谉 讛讬讜 讘诇讬诇讬 转注谞讬转 诇注砖讜转 爪讚拽讛 讜讛讬讜 注讬谞讬 讛注谞讬讬诐 谞砖讜讗讜转 诇讻讱 讜讗诐 讬诇讬谞讜 谞诪爪讗讜 注谞讬讬诐 专注讘讬诐 砖谞砖注谞讜 注诇 讻讱: 讜讛''诪. 讘诪拽讜诐 砖专讙讬诇讬谉 诇讞诇拽 专讬驻转讗 讜转诪专讬 讚讘专 讛诪讜讻谉 诇讗讻讜诇: 讗讘诇 讝讜讝讬 讜讞讬讟讬 讜砖注专讬. 诇讗 谞砖注谞讜 讛注谞讬讬诐 注诇讬讛诐 讗讜转讜 讛诇讬诇讛 讜诇讬转 诇谉 讘讛 注讚 诇诪讞专: 讚诇诪讗 讞讝讜 讟注诪讗. 讛讬讜诐 诇讞讜讘讛 讜讘注讜. 诇诪讬注讘讚 讛诇谞转 讚讬谉 讜谞诪爪讗 讙诪专讜 讘砖讘转 讜讗讬 讗驻砖专 讻讚诪驻专砖 讚讗讬谉 诪讬转转 讘''讚 讚讜讞讛 砖讘转: 诇讬讚讬讬谞讬' 讘诪注诇讬 砖讘转讗 讜谞讙诪专讬讛 讘讞讚 讘砖讘转讗. 讜讻诇 讝诪谉 砖诇讗 谞讙诪专 讛讚讬谉 诇讗 讛讜讬 注讬谞讜讬 讛讚讬谉 讚讻诇 砖注讛 诪爪驻讛 诇讛爪诇讛 讗讘诇 讻砖谞讙诪专 讻诇 讛讬讜诐 诪爪驻讛 诇诪讬转讛 讜讛讜讬 注讬谞讜讬 讛讚讬谉: 诪讬谞砖讬 诇讛讜 讟注诪讬讬讛讜. 砖谞砖讗讜 讜谞转谞讜 讜讚拽讚拽讜 讘讬讜诐 专讗砖讜谉: 诇讬讘讗 讚讗讬谞砖讬 讗讬谞砖讬. 诇讬讘讗 讚讗讬谞砖讬 诇讗 讻转讘讬 讜讗祝 注诇 讙讘 砖讝讻讜专 诇讜 诇讬住讜讚 讛讟注诐 谞砖讻讞 诪诇讘讜 讬砖讜讘讜 诇讟注诪讜 讜讗讬谉 讬讻讜诇 诇讬讬砖讘讜 诇转转 讟注诐 讛讙讜谉 讻讘专讗砖讜谞讛: 讜转讛讗 拽讘讜专转 诪转 诪爪讜讛 讻讜'. 专''诇 诇讗讜 讗诪转谞讬' 讘注讬讗 诪专' 讬讜讞谞谉 讗诇讗 讘注诇诪讗 讜住讚专讜讛 诪住讚专讬 讛讙诪' 讻讗谉 诪砖讜诐 讚住讜驻讛 诇砖讗讜诇 讜转讛讗 诪讬转转 讘''讚 讚讜讞讛 砖讘转: 讜诇讗讞讜转讜 诪讛 转''诇. 讙讘讬 谞讝讬专 讻转讬讘 注诇 谞驻砖 诪转 诇讗 讬讘讗 讜讻转讬讘 讘转专讬讛 诇讗讘讬讜 讜诇讗诪讜 诇讗讞讬讜 讜诇讗讞讜转讜 讜讻讜诇讛讜 讬转讬专讬 谞讬谞讛讜 讚讛讗 (诪讻诇 谞驻砖讜转) 诪砖转诪注 讜讚专砖讬谞谉 诇讛讜 讘住驻专讬 讗讘讬讜 诪讛 转诇诪讜讚 诇讜诪专 讛讗 诇讗 讘讗 讗诇讗 诇讛讜爪讬讗 诪转 诪爪讜讛 砖诪讜转专 诇讬讟诪讗 诇讜 诇讗诪讜 诪讛 转诇诪讜讚 诇讜诪专 诇讙讜驻讬讛 诇讗 讗讬爪讟专讬讱 讜诇讛转讬专 诪转 诪爪讜讛 讛讗 诪讗讘讬讜 谞驻拽讗 讗诇讗 诇讛讘讬讗 砖讗诐 讛讬讛 讝讛 谞讝讬专 讻讛谉 讚讬砖 注诇讬讜 砖转讬 拽讚讜砖讜转 讗讬谉 讛讻转讜讘 诪讝讛讬专讜 诇讬讟诪讗 讗诇讗 诇讗诪讜 讜诇砖讗专 拽专讜讘讬诐 讗讘诇 诪讟诪讗 诇诪转 诪爪讜讛 诇讗讞讬讜 诪讛 转诇诪讜讚 诇讜诪专 砖讗诐 讛讬讛 讝讛 谞讝讬专 讻讛谉 讙讚讜诇 讚拽讚讜砖转讜 讞诪讜专讛 砖讗祝 讘诇讗 谞讝讬专讜转 讗住讜专 诇讬讟诪讗 诇拽专讜讘讬诐 讗祝 注诇 驻讬 讻谉 诇讗讞讬讜 讛讜讗 讚诇讗 讬讟诪讗 讗讘诇 诪讟诪讗 讛讜讗 诇诪转 诪爪讜讛 讜讗诐 讗讬谞讜 注谞讬谉 诇谞讝讬专 讙专讬讚讗 讜诇讗 诇讻讛谉 讛讚讬讜讟 谞讝讬专 转谞讬讛讜 注谞讬谉 诇谞讝讬专 讜讻''讙 诇讗讞讜转讜 诪讛 转诇诪讜讚 诇讜诪专 讛专讬 砖讛讬讛 讻''讙 讜谞讝讬专 讜讛讜诇讱 诇砖讞讜讟 讗转 驻住讞讜 讚讗讬讻讗 诪爪讜转 讟讜讘讗 讗驻''讛 诇讗讞讜转讜 讛讜讗 讚讗讬谞讜 讬讟诪讗 讗讘诇 诪讬讟诪讗 诇诪转 诪爪讜讛:





转讜住驻讜转





	讗讘诇 讘诪讬转讛 讗讞转 讚谞讬谉. 讜讛讗 讚转谞讬 讘转讜住驻转讗 讗讬谉 讚谞讬谉 砖谞讬诐 讘讬讜诐 讗讞讚 讗驻讬' 谞讜讗祝 讜谞讜讗驻转 讘驻专拽 谞讙诪专 讛讚讬谉 (诇拽诪谉 讚祝 诪讜.) 诪讜拽诪讬 诇讛 讘讘转 讻讛谉 讜讘讜注诇讛 讚讛讬讗 讘砖专讬驻讛 讜讘讜注诇讛 讘讞谞拽: 讗砖专讜 讞诪讜抓 讜诇讗 讞讜诪抓. 驻''讛 诇讻讚讚专砖讬谞谉 讘驻专拽 砖讜专 砖谞讙讞 讗转 讛驻专讛 (讘''拽 讚祝 诪讜: 讜砖诐) 诪谞讬讬谉 砖谞讝拽拽讬谉 诇转讜讘注 转讞诇讛 讻讙讜谉 砖转讜讘注 讗转 讞讘讬专讜 砖讛诇讜讛讜 诪谞讛 讜讗讬谞讜 诪砖诇诐 讜讝讛 诪砖讬讘讜 诪砖讻讜谉 讛讬讛 诇讬 讘讬讚讱 讜谞转拽诇拽诇 讗讜 讗讘讚 谞讝拽拽讬谉 诇转讜讘注 转讞诇讛 注讚 砖讬讛讗 诪诪讜谞讜 讘讬讚讜 讜讗讞''讻 谞讝拽拽讬谉 诇讚讬谉 诪砖讻讜谉 讜爪''诇 砖讬砖 砖讟专 诇诪诇讜讛 讚诇讗 诪讛讬诪谉 诇讬讛 讘诪讬讙讜 讚讗讬 讘注讬 讗诪专 驻专注转讬讱 讚讗''爪 诇驻讜专注讜 讘注讚讬诐 讜讗注''讙 讚讗讟专讜讞讬 讘''讚 转专讬 讝讬诪谞讬谉 诇讗 诪讟专讞讬谞谉 讻讚讗诪专 讘驻' 讛诪拽讘诇 (讘''诪 讚' 拽讬.) 讘讛讛讜讗 砖讟专讗 讚讛讜讛 讻转讬讘 讘讬讛 砖谞讬谉 住转诪讗 讜诪诇讜讛 讗诪专 讙' 讜诇讜讛 讗诪专 讘' 讜诪住讬拽 讜讛讬讻讗 讚拽讚讬诐 诪诇讜讛 讜讗讻诇 驻讬专讬 讚讙' 砖谞讬谉 诇讗 诪驻拽讬谞谉 诪讬谞讬讛 诪砖讜诐 讚讗讟专讜讞讬 讘讬 讚讬谞讗 砖转讬 讝讬诪谞讬 诇讗 诪讟专讞讬谞谉 讛转诐 讛讬讬谞讜 讟注诪讗 讻讚诪住讬拽 诪讬诇转讗 讚注讘讬讚 诇讗讬讙诇讜讬讬 讗讘诇 讛讻讗 诪砖讜诐 讚讘专讬诐 讘注诇诪讗 讚拽讗诪专 诇讜讛 诇讗讬砖转诪讜讟讬 诇讗 砖讘拽讬谞谉 诪诇讛讜爪讬讗 诪讬讚讜 诪讬讛讜 转讬诪讛 讛讬讻讬 讚诪讬 讗诐 讬砖 诇讜 注讚讬诐 诪讝讜诪谞讬谉 诇诇讜讛 讗讜 砖讟讜注谉 讚讘转讜讱 诇' 讬讜诐 讬讘讬讗 注讚讬诐 谞诪转讬谉 诇讬讛 讚讗驻讬' 砖讜讗诇 讝诪谉 诇驻专讜注 讬讛讘讬谞谉 诇讬讛 讝诪谉 诇' 讬讜诐 讜讗讬 讟讜注谉 砖讬讘讬讗 注讚讬诐 诇讗讞专 诇' 讬讜诐 讘诇讗 拽专讗 谞诪讬 诇讗 爪讬讬转讬谞谉 诇讬讛 讜讛讬讻讗 讚讝讬讬诇讬 谞讬讻住讬 拽讗诪专 讛转诐 讚谞讝拽拽讬谉 诇谞转讘注 转讞诇讛 讜讗诪讗讬 讜讻讬 讬诪转讬谞讜 诇讗讞专 砖谞讛 讗讜 砖谞转讬诐 讜爪''诇 讜诇讚讞讜拽 讚讗诪专 驻诇讜谞讬 讜驻诇讜谞讬 讛讬讛 砖诐 讜讬讜讚注 讘讝讻讜转讜 讜讬讚讜注 讚讛讻讬 讛讜讗 讜专讬讘''讗 驻讬专砖 讚谞讝拽拽讬谉 诇转讜讘注 转讞诇讛 驻讬专讜砖 讛讬讬谞讜 诇拽讘诇 注讚讬讜 转讞诇讛 讜谞''诪 讗诐 讬诪讜转讜 注讚讬讜 砖诇 谞转讘注 讗讜 讬诇讻讜 诇诪讚讬谞转 讛讬诐 讜转讬诪讗 讚诇讗 讙专注 诪讛讬讻讗 讚讝讬讬诇讬 谞讬讻住讬 讜讬''诪 砖讝讛 转讜讘注 砖讞讘诇 讘讜 讜讛谞转讘注 讗讜诪专 砖讬讘讬讗 注讚讬诐 讛讬讜诐 讗讜 诇诪讞专 诪砖讗专 转讘讬注讜转 砖讬砖 诇讜 注诇讬讜 讚谞讝拽拽讬谉 诇转讜讘注 转讞诇讛 讚拽讬''诇 讘驻专拽 讛讞讜讘诇 (讘''拽 讚祝 爪讗.) 讚讗讬谉 谞讜转谞讬谉 讝诪谉 诇讞讘诇讜转: 诇讬讙诪专讬讛 诇讚讬谞讬讛 讘砖讘转讗. 讗注''讙 讚转谞谉 讘驻' 诪砖讬诇讬谉 (讘讬爪讛 讚祝 诇讜.) 讗诇讜 讛谉 诪砖讜诐 砖讘讜转 诇讗 讚谞讬谉 讛讬讬谞讜 讚讜拽讗 讚讬谞讬 诪诪讜谞讜转 讙讝讬专讛 砖诪讗 讬讻转讜讘 讗讘诇 讚讬谞讬 谞驻砖讜转 讗讬谉 诇讗住讜专 诪讟注诐 讝讛 砖讻讘专 讻转讘讜 诪讗转诪讜诇 讚讘专讬 讛诪讝讻讬谉 讜讚讘专讬 讛诪讞讬讬讘讬谉: 讗讬谉 专爪讬讞讛 讚讜讞讛 讗转 讛砖讘转. 讘砖专讬驻讛 谞讬讞讗 讗驻讬诇讜 诇诪''讚 诪拽诇拽诇 讘讛讘注专讛 驻讟讜专 讚讬砖 讘讛 讞讬诇讜诇 砖讘转 诪砖讜诐 驻转讬诇讛 讚讗诪专 (讬讘诪讜转 讚祝 讜:) 诪讛 诇讬 讘讬砖讜诇 驻转讬诇讛 诪讛 诇讬 讘讬砖讜诇 住诪诪谞讬诐 讜讘砖讗专 讞讬讬讘讬 诪讬转讜转 谞诪讬 讗驻讬' 诇诪''讚 (讻转讜讘讜转 讛:) 讚诪拽诇拽诇 讘讞讘讜专讛 驻讟讜专 讛讻讗 讞砖讬讘 转讬拽讜谉 讚讬砖 诇讜 讻驻专讛: 诇讗讘讬讜 讜诇讗诪讜. 诇讗诪讜 讚专砖讬' 诇讻讛谉 讜谞讝讬专 讜讗注''讙 讚谞讝讬专 讞诪讜专 讚讗讬谉 诪讬讟诪讗 诇拽专讜讘讬诐 讜讻讛谉 讛讚讬讜讟 诪讬讟诪讗 诇拽专讜讘讬诐 诪''诪 住''讚 讚诪讬转住专 讟驻讬 诪砖讜诐 讻讛谉 讛讚讬讜讟 讻讬讜谉 讚讗讬讻讗 转专转讬 讜注讜讚 讻讛谉 讛讚讬讜讟 注讚讬祝 砖讝讛 拽讚讜砖转讜 诇注讜诇诐 讜讝讛 讗讬谉 拽讚讜砖转讜 诇注讜诇诐 讻讚讗诪专讬谞谉 讘谞讝讬专 讘驻' 讻讛谉 讙讚讜诇 (讚祝 诪讝:): 讛专讬 砖讛讬讛 讛讜诇讱 诇砖讞讜讟 讗转 驻住讞讜. 驻''讛 讛专讬 砖讛讬讛 讻讛谉 讙讚讜诇 讜谞讝讬专 讜讛讜诇讱 诇砖讞讜讟 讗转 驻住讞讜 讜拽砖讛 讚驻专讬讱 诪讬谞讬讛 讘驻' 讟讘讜诇 讬讜诐 (讝讘讞讬诐 讚祝 拽.) 讗注讜讘讚讗 讚讬讜住祝 讛讻讛谉 砖诪转讛 讗砖转讜 讘注''驻 讜讟讬诪讗讜讛讜 讜诪讗讬 拽讜砖讬讗 砖讗谞讬 讛讻讗 讚讗讬讻讗 诪爪讜转 讟讜讘讗 注''讻 谞专讗讛 诇驻专砖 讚讘讛讜诇讱 诇砖讞讜讟 讛驻住讞 诇讘讚 讗讬讬专讬 讗讜 诇诪讜诇 讗转 讘谞讜 讜讗讬谞讜 诇讗 讻讛谉 讙讚讜诇 讜诇讗 谞讝讬专 讜讻谉 诪砖诪注 诪讚诇讗 拽转谞讬 讛专讬 砖讛讬讛 讻''讙 讜谞讝讬专 讜讛讜诇讱 诇砖讞讜讟 讗转 驻住讞讜 讻讚转谞讬 讘讗讞专讬谞讬 讜讛讗 讚转谞讬 讗诪专转 诇讗 讬讟诪讗 诪砖讜诐 讚诇讗 讗转讬 注砖讛 讚讟讜诪讗转 拽专讜讘讬诐 讜讬讚讞讛 注砖讛 讚驻住讞 讗讜 讚诪讬诇讛 砖讬砖 讘讜 讻专转 讜注讜讚 讬砖 诇讬讬砖讘 驻讬' 讛拽讜谞讟' 讚讗讬 诪砖讜诐 讛讜诇讱 诇砖讞讜讟 讗转 驻住讞讜 诇讞讜讚讬讛 诇讗 谞诪谞注 诪诇讟诪讗 讻讬 讛讜讬 谞诪讬 讘讛讚讬 讗讞专讬谞讬 讗讬谉 讘讻讱 讻诇讜诐 讚诇讗 讚诪讬 诇讻讛谉 讛讚讬讜讟 讻讚驻专讬砖讬转 诇注讬诇 讚拽讚讜砖转谉 拽讚讜砖转 注讜诇诐:





专讘讬谞讜 讞谞谞讗诇

讚讬谞讬 谞驻砖讜转 讚谞讬谉 讘讬讜诐 讜讙讜诪专讬谉 讘讬讜诐 诪谞讗 诇谉 砖谞讗诪专 讜讛讜拽注 讗讜转诐 诇讛' 谞讙讚 讛砖诪砖. 讜诪谞讬讬谉 诇讛讜拽注讛 砖讛讬讗 转诇讬讬讛 砖谞讗诪专 讜讛讜拽注谞讜诐 诇讛' 讘讙讘注转 砖讗讜诇 讘讞讬专 讛'. 讗诐 讛注诐 讞讟讗讜 专讗砖讬诐 诪讛 讞讟讗讜 讗诪专 专讘 讗诪专 诇讜 讛拽讘"讛 诇诪砖讛 讞诇拽 诇讛谉 讘转讬 讚讬谞讬诐 诪讛 讟注诪讗 诇驻讬 砖讗讬谉 讚谞讬谉 砖谞讬诐 讘讬讜诐 讗讞讚. 讗讬谞讬 讜讛讗诪专 专讘 讞住讚讗 诇讗 砖谞讜 讗诇讗 讘砖转讬 诪讬转讜转 讗讘诇 讘诪讬转讛 讗讞转 讚谞讬谉 讗诇讗 诇讛砖讬讘 讞专讜谉 讗祝:



讚讬谞讬 谞驻砖讜转 讙讜诪专讬谉 讘讜 讘讬讜诐 诇讝讻讜转 讜讘讬讜诐 砖诇讗讞专讬讜 诇讞讜讘讛 讻讜'. 诪谞讗 诇谉 讗"专 讞谞讬谞讗 讚讗诪专 拽专讗 诪诇讗转讬 诪砖驻讟 爪讚拽 讬诇讬谉 讘讛 讜注转讛 诪专爪讞讬诐. 讻诇讜诪专 讻讬讜谉 砖讗讬谉 诪诇讬谞讬谉 讘讚讬谉 讻讗诇讜 讛谉 诪专爪讞讬诐:



专讘讗 讗诪专 讗砖专讜 讞诪讜抓. 讗砖专讜 讚讬讬谉 砖诪讞诪抓 讗转 讚讬谞讜. 讻诇讜诪专 诪讗专讬讱 讜讗讬谞讜 讞讜转讻讜 讻诪讜 诪爪讛. 讗诇讗 诪诪转讬谉 注讚 砖讬讞诪讬抓. 专' 讗诇注讝专 讚专讬砖 讛讗讬 拽专讗 爪讚拽 讬诇讬谉 讘讛 讜注转讛 诪专爪讞讬诐 讻诇 讛诪诇讬谉 爪讚拽讛. 讻诇讜诪专 讻诇 讛驻讜住拽 诇转转 爪讚拽讛 诇注谞讬讬诐 讜诪诇讬谞讛 讜讗讬谞讜 谞讜转谞讛 诪讬讚 诪专爪讞讬谉 讛谉. 讜讛"诪 讘专讬驻转讗 讜转诪专讬 砖注讬谞讬 注谞讬讬诐 谞砖讜讗讜转 讘讛谉 讜诪爪驻讬谉 诇讛谉 讻讚讬 砖讬讗讻诇讜 讗讜转谉 讘注专讘 讜讗讬谉 诪讻讬谞讬谉 诇讛谉 诪讗讬 砖讬讗讻诇讜 讜讻讬讜谉 砖诇讗 谞转谉 诇讛谉 讝讛 谞诪爪讗讜 诪转讬诐 讛诇讬诇讛 讻讜诇讜 讘专注讘. 讗讘诇 讝讜讝讬 讗讜 讞讬讟讬 讜砖注专讬 诇讬转 诇谉 讘讛:



诇驻讬讻讱 讗讬谉 讚谞讬谉 诇讗 讘注专讘 砖讘转 讜诇讗 讘注专讘 讬讜诐 讟讜讘 诪讗讬 讟注诪讗 诇驻讬 砖讗讬谉 讛专讬讙转 讘"讚 讚讜讞讛 诇讗 砖讘转 讜诇讗 讬讜"讟 讻讜'. 驻砖讜讟讛 讛讬讗. 讜讗讬 讗诪专转 诇讬讚讬讬谞讬讛 讘诪注诇讬 砖讘转讗 讜诇讬讙诪专讜 诇讚讬谞讬讛 讘讞讚 讘砖讘讗. 诪讬谞砖讜 诇讟注诪讬讬讛讜. 讜讗注"讙 讚讻转讜讘讬谉 讛讜讜 讚讘专讬 讻诇 讗讞讚 讜讗讞讚 谞讛讬 讚讻转讘讬 讟注诪讗 讚诪驻拽讬 讘驻讜诪讬讬讛讜 讟注诪讗 讚讘诇讬讘讗 诪讬谞砖讜 讛诇讻讱 诇讗 讗驻砖专. 讜讗拽砖讬谞谉 讜转讛讗 拽讘讜专转 诪转 诪爪讜讛 讚讜讞讛 砖讘转 诪拽"讜. 讜诪讛 注讘讜讚讛 砖讚讜讞讛 砖讘转 砖谞讗诪专 讜讘讬讜诐 讛砖讘转 砖谞讬 讻讘砖讬诐 讜讙讜' 拽讘讜专转 诪转 诪爪讜讛 讚讜讞讛 讛注讘讜讚讛 诪讜诇讗讞讜转讜 砖讘谞讝讬专. 讚转谞讬讗 讜诇讗讞讜转讜 诪讛 转诇诪讜讚 诇讜诪专 诪讜驻谞讛 讛讜讗 讚诇讗 讛讜讛 爪专讬讱 诇讬讛. 讜诪讛 讗诐 诇讗讘讬讜





讛诪讗讬专讬

讗注"驻 砖讻诇 砖讬砖 讘讬讚讜 诇诪讞讜转 讜诇讗 诪讬讞讛 谞注谞砖 讘讚讬谞讬 砖诪讬诐 讘讚讬谞讬 讗讚诐 讗讬谞讜 谞注谞砖 讗"讻 诪讛讜 砖谞讗诪专 拽讞 讗转 讻诇 专讗砖讬 讛注诐 讜讛讜拽注 讗讜转诐 讜讻讜' 讗诐 讛注诐 讞讟讗讜 专讗砖讬诐 诪讛 讞讟讗讜 讻讱 驻讬专砖讜 拽讞 讗转 讻诇 专讗砖讬 讛注诐 诇注砖讜转 讚讬讬谞讬谉 讜讞诇拽诐 诇讘转讬 讚讬谞讬谉 诇讚讜谉 讗转 讛诪转讞讬讬讘讬诐 讻讚讬 砖讬讛讬讜 讻讜诇诐 诪转注住拽讬诐 讘谞拽诪转 讬"讬 讜诪转讜讱 讻讱 讬砖讜讘 讞专讜谉 讗祝 诪讬砖专讗诇 讜诪讛 砖谞讗诪专 讜讛讜拽注 讗讜转诐 驻讬专讜砖讜 注诇 (讛诪转讞讬讬讘讬诐) 讚注转 专讘讬诐:



诇注讜诇诐 讗讬谉 讚谞讬谉 讘讚讬谞讬 谞驻砖讜转 砖谞讬诐 讘讬讜诐 讗讞讚 砖诪讗 诇讗 讬转讬砖讘讜 诇讞拽讜专 讗讞专 讛讟注诐 讻诇 讻讱 讜讬讘讜讗讜 诇拽诇拽诇 讘诪讛 讚讘专讬诐 讗诪讜专讬诐 讘砖转讬 诪讬转讜转 讗讘诇 讘诪讬转讛 讗讞转 讚谞讬谉 讜驻讬专讜砖 讛讚讘专 讘诪讬转讛 讗讞转 讜注讘讬专讛 讗讞转 讛讗 诪讬转讛 讗讞转 讘砖转讬 注讘讬专讜转 讻讙讜谉 住拽讬诇讛 砖诇 注讜讘讚 注讘讜讚讛 讝专讛 讜砖诇 讘讗 注诇 讗诪讜 讗讜 砖转讬 诪讬转讜转 砖讘注讘讬专讛 讗讞转 讻讙讜谉 讘讜注诇 讗砖转 讗讬砖 讘转 讻讛谉 讗讬谉 讛讜专讙讬谉 砖谞讬讛诐 讘讬讜诐 讗讞讚 讜讬"诪 诪讬转讛 讗讞转 砖讘讙讜祝 注讘讬专讛 讗讞转 讻讙讜谉 谞讜讗祝 讜谞讜讗驻转 讻诪讜 砖讬转讘讗专:



讻讘专 讘讬讗专谞讜 砖讚讬谞讬 诪诪讜谞讜转 讗诐 专爪讜 讚谞讬谉 讘讜 讘讬讜诐 讜讙讜诪专讬谉 讘讜 讘讬讜诐 讗诐 谞住讻诪讜 专讜讘诐 诇讚注转 讗讞转 讜讗讬谉 诪爪专讬讻讬谉 诇讛诇讬谉 讗转 讛讚讬谉 讗讘诇 讚讬谞讬 谞驻砖讜转 讚谞讬谉 讜讙讜诪专讬谉 讘讜 讘讬讜诐 诇讝讻讜转 讗讘诇 讗诐 谞住讻诪讜 诇讞讜讘讛 讗讬谉 诇讛诐 诇讙诪专讜 讘讜 讘讬讜诐 讗诇讗 爪专讬讻讬诐 讛诐 诇讛诇讬谉 讗转 讛讚讬谉 砖诪讗 讬爪讗 诇讛诐 讟注诐 诇讝讻讜转 讜讛讜讗 砖谞专诪讝 讘讻转讜讘 爪讚拽 讬诇讬谉 讘讛 讜注转讛 诪专爪讞讬诐 专"诇 砖讻诇 砖讗讬谞讜 诪诇讬谉 讚讬谉 砖诇 讞讜讘讛 讘讚讬谞讬 谞驻砖讜转 诪专爪讞 讛讜讗 讜讻谉 讛讜讗 讗讜诪专 讗砖专讜 讞诪讜抓 讗砖专讬 讚讬讬谉 砖诪讞诪讬抓 讗转 讚讬谞讜 讜讗讬谞讜 诪诪讛专 诇讙诪专讜 讜诪"诪 诇诪讞专 讙讜诪专讬谉 讗转 讚讬谞讜 砖诪讗讞专 砖谞住讻诪讜 诇讞讜讘讛 讜注砖讜 讛诇谞转 讚讬谉 讗讬谉 诇讛诐 诇注谞讜转 讗转 讚讬谞讜 讜诪"诪 讛讗 讻诇 砖诇讗 讛住讻讬诪讜 注诇讬讜 谞讜砖讗讬谉 讜谞讜转谞讬谉 讗驻讬诇讜 讻诪讛 讬诪讬诐 注讚 砖讬住讻讬诪讜 讜讗讞专 砖讬住讻讬诪讜 注讜砖讬谉 讛诇谞转 讚讬谉 讜讗讞专 讛讛诇谞讛 讙讜诪专讬谉 讗转 讛讚讬谉 诇诪讞专转讜 诇诪讚转 砖讗讬谉 讛诇谞讛 讗诇讗 讗讞专 讛住讻诪讛 讜砖讗讬谉 诪注谞讬谉 讗转 讛讚讬谉 讗讞专 讛诇谞讛:



讝讛 砖谞讚专砖 讘驻住讜拽 讝讛 讗砖专讜 讞诪讜抓 讗砖专讬 讚讬讬谉 砖诪讞诪讬抓 讗转 讚讬谞讜 讬砖 诇讚专讜砖 讘讜 讙诐 讻谉 讗砖专讜 讞诪讜抓 讜诇讗 讞讜诪抓 诇讜诪专 砖讗讬谉 谞讝拽拽讬谉 讗诇讗 诇转讜讘注 转讞诇讛 砖讗诐 讘讗 专讗讜讘谉 讜转讘注 讗转 砖诪注讜谉 诪谞讛 讜砖诪注讜谉 讟讜注谉 砖讛讬讛 诪砖讻讜谉 讘讬讚讜 讜谞驻讞转 讘讬转专 诪讻讚讬 讛诇讜讗转讜 讜讛讜讗 转讜讘注 讗转 讛讬转专 讗讜 砖讗讜诪专 砖讬砖 讘讬讚讜 诪砖诇讜 讘讻讚讬 讗讜转讜 砖讬注讜专 讜讗讬谉 诇讜 讟注谞转 诪讬讙讜 诇讬驻讟专 讘诇讗 讛讬讜 讚讘专讬诐 诪注讜诇诐 讗讜 讘驻专注转讬 讻讙讜谉 砖讬砖 讘讬讚讜 砖讟专 谞讝拽拽讬谉 诇讗讜转讜 砖转讘注 转讞诇讛 讜讗讞"讻 谞讝拽拽讬谉 诇砖谞讬 讜讬砖 讘讝讛 讚专讻讬诐 讗讞专讬诐 讜讻讘专 讘讬讗专谞讜诐 讘拽诪讗 驻专拽 讛驻专讛:



讻讘专 讘讬讗专谞讜 讘诪拽讜诐 讗讞专 砖住讜祝 砖讻专 讛转注谞讬讜转 讛讜讗 讛爪讚拽讛 讜讛讜讗 砖专讗讜讬 诇讞诇拽 爪讚拽讛 讘诇讬诇讬 讛转注谞讬讜转 讜讗讞专 砖讻谉 讛专讬 谞诪爪讗讜 注讬谞讬讛诐 砖诇 注谞讬讬诐 谞砖讜讗讜转 诇讻讱 讜讗讬谉 诪讻讬谞讬诐 诇注爪诪诐 爪专讻讬 住注讜讚讛 讜讻诇 砖诪讗讞专 爪讚拽转讜 注讚 诇诪讞专 谞诪爪讗 诪砖讻讬讘讜 注讚 诇诪讞专 讘诇讗 讗讻讬诇讛 诪讻讗谉 讗诪专讜 讻诇 转注谞讬转 砖诪诇讬谞讬谉 讘讜 爪讚拽讛 讻讗诇讜 砖讜驻讻讬诐 讚诪讬诐 讜讚讜拽讗 诪讬 砖讚专讻讜 诇讬转谉 爪讚拽讛 讘讚讘专 讛诪爪讜讬 诇讗讻诇 讗讘诇 诪注讜转 讜讞讟讬诐 讜砖注讜专讬诐 讗讬谉 拽驻讬讚讗 讘讗讬讞讜专诐 注讚 诇诪讞专:



讻讘专 讘讗专谞讜 讘诪砖谞讛 讘拽爪讜专 砖讗讬谉 讚谞讬谉 讚讬谞讬 谞驻砖讜转 诇讗 讘注专讘 讬讜诐 讟讜讘 讜诇讗 讘注专讘 砖讘转 专"诇 砖讗讬谉 谞讜砖讗讬谉 讜谞讜转谞讬谉 讘讚讬谞讜 砖诪讗 讬住讻讬诪讜 注诇讬讜 诇讞讜讘讛 讜讘讜 讘讬讜诐 讗讬 讗驻砖专 诇讛专讙讜 砖爪专讬讻讬诐 讛诐 诇讛诇谞转 讚讬谉 讜诇诪讞专 讗讬 讗驻砖专 砖讗讬谉 诪讬转转 讘讬转 讚讬谉 讚讜讞讛 砖讘转 讜讬讜诐 讟讜讘 砖诪讗 转讗诪专 诇讙诪讜专 讚讬谞讜 讘砖讘转 砖讗讞专 讛诇谞讛 讜诇讛专讙讜 讘讗讞讚 讘砖讘转 讛专讬 讗讞专 讛诇谞讛 讗讬谉 诪注谞讬谉 讗转 讚讬谞讜 砖诪讗 转讗诪专 诇讚讜谞讜 讘注专讘 砖讘转 讜诇讙诪讜专 讚讬谞讜 讘讗讞讚 讘砖讘转 讜诇讛专讙讜 砖诪讗 讬砖讻讞 诇讛诐 讟注诪诐 讜讗注"驻 砖住讜驻专讬讛诐 讻讜转讘讬谉 讚讘专讬讛诐 讚专讱 爪讞讜转 讗诪专讜 驻讜诪讗 讻转讘讬 诇讬讘讗 诇讗 讻转讘讬 砖诪讗 转讗诪专 诇讙诪讜专 讗转 讚讬谞讜 讘砖讘转 讜诇讛专讙讜 讘诪讜爪讗讬 砖讘转 讗讬谉 讛讜专讙讬谉 讗诇讗 讘讬讜诐 砖谞讗诪专 谞讙讚 讛砖诪砖 诇诪讚转 诪"诪 砖讗诐 谞砖讗讜 讜谞转谞讜 讘讞诪讬砖讬 讜谞住讻诪讜 诇讞讜讘转讜 讘讜 讘讬讜诐 讜讛诇讬谞讜 讗转 讛讚讬谉 讘诇讬诇 砖砖讬 讛讜专讙讬谉 讗讜转讜 讘砖砖讬 讜讻讱 讻转讘讜讛 专讘讜转讬 谞"注 讜讬砖 讞讜诇拽讬谉 讜讻谉 诇诪讚转 砖讗注"驻 砖讛专讬讙转 讘讬转 讚讬谉 讗讬谞讛 讚讜讞讛 砖讘转 讙诪专 讚讬谉 诪讬讛讗 讛讬讛 讚讜讞讛 砖讘转 讗诇讜 讛讬讛 诪拽讜诐 诇讙诪讜专 讗转 讛讚讬谉 讗诇讗 砖讗讬谉 专讗讜讬 诇注谞讜转 讗转 讚讬谞讜 讘转诇诪讜讚 讛诪注专讘 讗诪专讜 砖讗住讜专 诇讚讜谉 讚讬谞讬 诪诪讜谞讜转 讘注专讘 砖讘转 讜讛拽砖讜 诪诪砖谞讛 讝讜 砖讬专讗讛 诪诪谞讛 讚讜拽讗 讘讚讬谞讬 谞驻砖讜转 讗讘诇 讘讚讬谞讬 诪诪讜谞讜转 诪讜转专 讜转讬专爪讜 讻讗谉 诇讛诇讻讛 讻讗谉 诇讚讘专讬 转讜专讛 讻诇讜诪专 砖诪谉 讛转讜专讛 讚谞讬谉 讚讬谞讬 诪诪讜谞讜转 讘注专讘 砖讘转 讗讘诇 诪讚讘专讬 住讜驻专讬诐 讗住讜专 诪驻谞讬 讻讘讜讚 讛砖讘转 讜诪讻讗谉 讞诇拽 诪讬 砖讞诇拽 砖诇讗 诇讛专讜讙 讘注专讘 砖讘转:



讻讘专 讘讬讗专谞讜 砖诪讬转转 讘讬转 讚讬谉 讗注"驻 砖讛讬讗 诪爪讜转 注砖讛 讗讬谞讛 讚讜讞讛 砖讘转 讜讻谉 拽讘讜专转 诪转 诪爪讜讛 讗讬谞讛 讚讜讞讛 砖讘转 讜诪"诪 讚讜讞讛 讛讬讗 讗转 讛注讘讜讚讛 讜讗讬谉 爪专讬讱 诇讜诪专 砖讚讜讞讛 讛讟讜诪讗讛 诇讘讚 专"诇 砖讗诐 讗讬谉 诇讜 拽讜讘专讬诐 专砖讗讬 讛讻讛谉 诇讚讞讜转 诇讗 转注砖讛 砖诇 讟讜诪讗讛 诇讬讟诪讗 诇讜 讜诇拽讘专讜 讗诇讗 讗祝 讛注讘讜讚讛 专"诇 砖讗驻讬诇讜 讛讬讛 讻讛谉 讙讚讜诇 讜谞讝讬专 讜砖讛讬讛 讛讜诇讱 诇砖讞讜讟 讗转 驻住讞讜 砖讝讜 讛讬讗 注讘讜讚讛 讜诇诪讜诇 讗转 讘谞讜 砖讛讬讗 诪讻砖讬专讬 注讘讜讚讛 砖讛专讬 诪讬诇转 讝讻专讬讜 讜注讘讚讬讜 诪注讻讘转讜 讗讜 砖讛讬讛 讛讜诇讱 诇讛拽专讬讘 讗讬讝讛 拽专讘谉 讛讻诇 谞讚讞讛 诪驻谞讬 诪转 诪爪讜讛 讜讻讘专 讘讗专谞讜 讛注谞讬谉 讬驻讛 讘诪住讻转 讘专讻讜转:



注讘讜讚讛 讚讜讞讛 砖讘转 讜讬讜诐 讟讜讘 讘讛拽专讘转 转诪讬讚讬谉 砖谞讗诪专 讘诪讜注讚讜 讜讗驻讬诇讜 讘砖讘转 讜讗讬谉 爪专讬讱 诇讜诪专 讘诪讜住驻讬谉 讜砖讗专 拽专讘谞讜转 讛讬讜诐 诪讬转转 讘讬转 讚讬谉 讚讜讞讛 讗转 讛注讘讜讚讛 专"诇 砖讗诐 讛讬讛 讻讛谉 专讜爪讞 讜专讜爪讛 诇注讘讜讚 诪讜专讬讚讬谉 讗讜转讜 诇讬讚讜谉 讘讬谉 讘拽专讘谉 讬讞讬讚 讘讬谉 讘拽专讘谉 爪讘讜专 砖谞讗诪专 诪注诐 诪讝讘讞讬 转拽讞谞讜 诇诪讜转 讜诪"诪 讗诐 讛转讞讬诇 讘注讘讜讚讛 讛转讘讗专 讘诪拽讜诪讜 砖诪诪转讬谞讬谉 诇讜 砖谞讗诪专 诪注诐 诪讝讘讞讬 讜诇讗 诪注诇 诪讝讘讞讬 讗诇讗 砖诪诪转讬谞讬谉 诇讜 注讚 砖讬讙诪讜专 讜诪讜专讬讚讬谉 讗讜转讜 讜诪"诪 讛专讙 讘砖讜讙讙 讗讬谉 诪讝讘讞 拽讜诇讟讜 诪讙讜讗诇 讛讚诐 讗诇讗 讻讛谉 讜注讘讜讚讛 讘讬讚讜 讜讛讬讛 讘讙讙讜 砖诇 诪讝讘讞 讜讘诪讝讘讞 讘讬转 注讜诇诪讬诐 讻诪讜 砖讛转讘讗专 讘诪住讻转 诪讻讜转 讜诇驻讬 讚专讻讱 诇诪讚转 砖讗讬谉 讝专 谞拽诇讟 讘诪讝讘讞 讻诇诇 诪"诪 诪讬 砖讛讬讛 诪转驻讞讚 诪谉 讛诪诇讱 讗讜 诪讘讬转 讚讬谉 讜诇讛讜专讗转 砖注讛 诪讝讘讞 拽讜诇讟讜 讜讗讬谉 诪讜专讬讚讬谉 讗讜转讜 讗讗"讻 谞转讞讬讬讘 诪讬转转 讘讬转 讚讬谉:





讬讚 专诪"讛

讜讬讗诪专 讛' 讗诇 诪砖讛 拽讞 讗转 讻诇 专讗砖讬 讛注诐 讜讛讜拽注 讗讜转诐 讻讜' 拽住"讚 讚讛讗讬 讛讜拽注讛 讗专讗砖讬 讛注诐 拽讗讬 讜诪转诪讛讬谞谉 讗诐 讛注诐 讞讟讗讜 专讗砖讬 讛注诐 诪讛 讞讟讗讜 讗诪专 专讘 讬讛讜讚讛 讗诪专 专讘 讗"诇 讛拽讘"讛 诇诪砖讛 讞诇讜拽 注诇讬讛诐 讘转讬 讚讬谞讬谉 讜讬讚讜谞讜 注讜讘专讬 注讘讬专讛 讻诇 讘"讚 讜讘"讚 讬讚讜谉 讗转 讛谞讜驻诇讬诐 诇讜 讘讞诇拽讜 讜讛讻讬 拽讗诪专 拽讞 讗转 讻诇 专讗砖讬 讛注诐 讜讞诇拽诐 诇注砖专讬诐 注砖专讬诐 讜砖诇砖讛 讜讛讜拽注 讗转 讛谞爪诪讚讬诐 诇讘注诇 驻注讜专 注诇 驻讬讛诐 诪砖讜诐 讚注讜讘讚讬 注"讙 讘住拽讬诇讛 讜讛谉 谞转诇讬谉 讻讚诪讬讘专专 讘驻专拽 讗专讘注 诪讬转讜转. 讜讚讬讬拽讬' 注诇讛 诪讗讬 讟注诪讗 讗讬爪讟专讬讱 诇诪驻诇讙讬谞讛讜 诇讘转讬 讚讬谞讬谉 讗讬 诇讬诪讗 诇驻讬 砖讗讬谉 讚谞讬谉 砖谞讬诐 讘讬讜诐 讗讞讚 讘讘讬转 讚讬谉 讗讞讚 讜讛讜爪专讱 诇讞诇拽 注诇讬讛谉 讘转讬 讚讬谞讬谉 讛专讘讛 讻讚讬 砖诇讗 讬讙讬注 诇讻诇 讘"讚 讬转专 诪讗讞讚 讜讛讗诪专 专讘 讞住讚讗 诇讗 砖谞讜 砖讗讬谉 讚谞讬谉 讘' 讘讬讜诐 讗讞讚 讗诇讗 讘砖转讬 诪讬转讜转 诇驻讬 砖讗讬谉 讬讻讜诇讬谉 诇诪爪讜讗 讟注诐 讻讗谉 讜讻讗谉 讜讞讬讬砖讬' 讚讬诇诪讗 讗转讜 诇讗讬拽诇拽讜诇讬 讗讘诇 讘诪讬转讛 讗' 讜注讘讬专讛 讗讞转 讚讞讚 讟注诪讗 谞讬谞讛讜 讚谞讬谉. 讜讗住讬拽谞讗 讗诇讗 讻讚讬 砖讬砖讜讘 讞专讜谉 讗祝 讛' 诪讛专讛 诪讬砖专讗诇 砖讗诐 讛讬讜 谞讬讚讜谞讬谉 讘讘"讚 讗讞讚 讛讬讜 砖讜讛讬谉 讘讚讘专 讛专讘讛 讜拽讬"诇 讚讻诇 讝诪谉 砖讛专砖注讬诐 讘注讜诇诐 讞专讜谉 讗祝 讘注讜诇诐 诇驻讬讻讱 讛讜爪专讱 诇讞诇拽 注诇讬讛诐 讘注诇讬 讚讬谞讬谉 讻讚讬 砖讬讙诪专讜 讚讬谞谉 诪讛专讛 讜讬住诇拽讜诐 诪谉 讛注讜诇诐 砖讻讬讜谉 砖谞住转诇拽讜 专砖注讬诐 诪谉 讛注讜诇诐 谞住转诇拽 讞专讜谉 讗祝 诪谉 讛注讜诇诐 讜讬砖 讗讜诪专讬诐 讻讚讬 砖讬专讗讛 讛拽讘"讛 砖讻讜诇诐 注住讜拽讬诐 讘讚讘专 讜诪拽谞讗讬谉 诇讻讘讜讚讜. 讜诇讗讜 诪讬诇转讗 讛讜讗 讚讗讬 诪讛讗讬 讟注诪讗 诇讬转讬讘讜 讻讜诇讛讜 专讗砖讬 讛注诐 讘讞讚讗 讜诇注讬讬谞讜 讘讚讬谞讬讬讛讜:



驻讬住拽讗 讚讬谞讬 诪诪讜谞讜转 讙讜诪专讬谉 讘讜 讘讬讜诐 讘讬谉 诇讝讻讜转 讘讬谉 诇讞讜讘讛 讜讚讬谞讬 谞驻砖讜转 讻讜'. 诪谞讗 讛谞讬 诪讬诇讬 讚讚讬谞讬 谞驻砖讜转 讗讬谉 讙讜诪专讬谉 讘讜 讘讬讜诐 诇讞讜讘讛 讗"专 讞谞讬谞讗 讗诪专 拽专讗 爪讚拽 讬诇讬谉 讘讛 讻诇讜诪专 专讙讬诇讬谉 讛讬讜 诪转讞诇讛 诇讛诇讬谉 讘讛 讗转 讛讚讬谉 讗讜诇讬 讬诪爪讗讜 诇讜 讝讻讜转 讜注转讛 讗讬谞谉 注讜砖讬谉 讻谉 讗诇讗 驻讜住拽讬谉 讗转 讛讚讬谉 诪讬讚 诇讞讜讘讛 讻诪专爪讞讬诐 砖诪诪讛专讬诐 诇讛专讜讙 讗转 讛谞专爪讞 讜讗讬谉 诪砖讛讬谉 讗讜转讜. 专讘讗 讗诪专 诪讛讻讗 讗砖专讜 讞诪讜抓 讗砖专讬 讚讬讬谉 砖诪讞诪讬抓 讗转 讚讬谞讜 砖诪砖讛讗 讗讜转讜 讜诪诇讬谞讜 讻讚讬 砖讬爪讗 诇讗诪转讜 讻讚专讱 砖诪砖讛讬谉 讗转 讛注讬住讛 注讚 砖转讞诪讬抓. 讜讻讬 转讬诪讗 讜诪诪讗讬 讚讘讚讬谞讬 谞驻砖讜转 拽讗讬 讚讘专 讛诇诪讚 诪注谞讬谞讬讜 讜讚讬谞讬 谞驻砖讜转 讻转讬讘讬 诇注讬诇 诪讬谞讬讛 讚讻转讬讘 讜讬讚讻诐 讚诪讬诐 诪诇讗讜 砖诪转讜讱 砖诇讗 讛讬讜 诪诇讬谞讬谉 讚讬谞讜 砖诇 诪讞讜讬讘 诪讬转讛 诪注诇讛 注诇讬讛谉 讛讻转讜讘 讻讗诇讜 讛专讙讜讛讜 砖诇讗 讻讚讬谉 讜讛讬讬谞讜 讚拽讗 诪讝讛专 诇讛讜 拽专讗 讘转专 讛讻讬 诇讛讞诪讬抓 讗转 讛讚讬谉. 讜讗诪专讬谞谉 讜讗讬讚讱 讚诇讗 谞驻拽讗 诇讬讛 诪讗砖专讜 讞诪讜抓 讗诪专 诇讱 拽专讗 诪讬讘注讬讗 诇讬讛 诇诪讬讚讬 讗讞专讬谞讗 讗砖专讜 讞诪讜抓 讘砖讜专"拽 讚讛讬讬谞讜 谞讙讝诇 诇讛砖讬讘 诇讜 讙讝讬诇转讜 讜诇讗 转讗砖专讜 讞讜诪抓 诇讛注诪讬讚 讙讝讬诇讛 讘讬讚讜. 讜讗注"讙 砖讞诪讜抓 讻转讜讘 讘爪讚"讬 诪砖诪注 谞诪讬 讙讝讜诇 诇砖讜谉 讞诪讜住 讛讻转讜讘 讘住诪"讱 诇驻讬 砖讛爪讚"讬 讜讛住诪"讱 诪转讞诇驻讜转 讝讜 讘讝讜 讜诪爪讗谞讜 讞讜诪抓 讘爪讚"讬 讜讞讜诪住 讘住诪"讱 讜砖谞讬讛诐 诇砖讜谉 讙讜讝诇, 讞讜诪抓 讘爪讚"讬 诪讻祝 诪注讜诇 讜讞讜诪抓 (转讛讬诇讬诐 注状讗:讚壮), 讜讞讜诪住 讘住诪"讱 讜讞讜讟讗讬 讞讜诪住 谞驻砖讜 (诪砖诇讬 讞壮:诇状讜). 讜讛讗 讚讗诪专讬谞谉 讛讻讗 讗砖专讜 讞诪讜抓 讜诇讗 讞讜诪抓 讚诪砖诪注 讞诪讜抓 讘砖讜专"拽 讛讜讗"讜 砖讛讜讗 诪注谞讬谉 讜讛爪讬诇讜 讙讝讜诇 (讬专诪讬讛讜 讻状讗:讬状讘 讜讻"讘) 讜诪讘谞讬谞讜 讜诪砖拽诇讜 讗注"驻 砖讞诪讜抓 讛讻转讜讘 讻讗谉 谞拽专讗 讘讞讜诇"诐 讘讬谉 讛讜讗"讜 讜讛爪讚"讬 讜诪砖诪注 讛讞讜诪抓 注爪诪讜 讻注谞讬谉 砖谞讗诪专 讜讛爪讬诇讜 讙讝讜诇 诪讬讚 注砖讜拽 (砖诐 讻"讘) 砖讛讜讗 诪讘谞讬谞讜 诪注谞讬谞讜 讜诪砖拽诇讜 讜诪砖诪注 讛注讜砖拽 注爪诪讜 讗注驻"讻 讛注谞讬谉 诪讜讻讬讞 砖讗讬谉 讛讘"讛 诪爪讜讛 诇讗砖专 讗转 讛讞讜诪抓 讜讛讙讜讝诇 讗诇讗 诇讗砖专 讗转 讛讞诪讜抓 讜讛讙讝讜诇 诇驻讬讻讱 讬"诇 砖讞诪讜抓 谞讜驻诇 注诇 讛谞讙讝诇 注爪诪讜 谞诪爪讗 讞诪讜抓 转讜讗专 诇谞讙讝诇 诪诪砖拽诇 拽专讜讘 专讞讜拽. 讜讚讬讬拽讬' 讜讗讬讚讱 讚谞驻拽讗 诇讬讛 诪讗砖专讜 讞诪讜抓 讛讗讬 诪诇讗转讬 诪砖驻讟 诪讗讬 注讘讬讚 诇讬讛 讜诪讛讚专讬' 讛讛讜讗 诪讬讘注讬 诇讬讛 诇讻讚专' 讗诇注讝专 讚讗诪专 讻诇 转注谞讬转 讻讜' 专讙讬诇讬谉 讛讬讜 诇讞诇拽 爪讚拽讛 诇注谞讬讬诐 讘讬讜诐 转注谞讬转 讻讚讗诪专讬谞谉 讘讘专讻讜转 (讜':) 讗讙专讗 讚转注谞讬转讗 爪讚拽讛 讜拽讗诪专讬谞谉 讛砖转讗 讚讻诇 转注谞讬转 砖诪诇讬谞讬谉 讘讛 爪讚拽讛 讜讗讬谉 诪讞诇拽讬谉 讗讜转讛 诇注谞讬讬诐 讘讜 讘讬讜诐 讛专讬 讛谉 讻讗诇讜 砖讜驻讻讬 讚诪讬诐 诇驻讬 砖注谞讬讬诐 谞砖注谞讬谉 注诇讬讛 讜讗讬谉 诪讘拽砖讬谉 诪讝讜谞讜转 诪诪拽讜诐 讗讞专 讜谞诪爪讗讜 诇谞讬谉 讘转注谞讬转谉 讜诪转讬诐 讘专注讘 砖谞讗诪专 爪讚拽 讬诇讬谉 讘讛 讜注转讛 诪专爪讞讬诐 讻诇讜诪专 讻讬讜谉 砖诪诇讬谞讬谉 讘讛 讗转 讛爪讚拽讛 谞诪爪讗讜 注转讛 讻讗诇讜 诪专爪讞讬诐 讜讛谞讬 诪讬诇讬 讘谞讛诪讗 讜转诪专讬 砖讛谉 诪讜讻谞讬谉 诇讗讻讬诇讛 讜注谞讬讬诐 住讜诪讻讬谉 注诇讬讛诐 讗讘诇 讝讜讝讬 讞讬讟讬 讜砖注专讬 诇讬转 诇谉 讘讛 注讚 诇诪讞专:



驻讬住拽讗 诇驻讬讻讱 讗讬谉 讚谞讬谉 诇讗 讘注专讘 砖讘转 讜诇讗 讘注专讘 讬讜诐 讟讜讘. 讜讚讬讬拽讬' 诪讗讬 讟注诪讗 讜诪讛讚专讬' 诪砖讜诐 讚诇讗 讗驻砖专 讛讬讻讬 诇讬注讘讚 诇讬讚讬讬谞讬讛 讘诪注诇讬 砖讘转讗 讜诇讙诪专讬讛 诇讚讬谞讬讛 讘诪注诇讬 砖讘转讗 讛讗 转讬谞讞 讛讬讻讗 讚谞讙诪专 讚讬谞讜 诇讝讻讜转 讗诇讗 诇讞讜讘讛 讞讬讬砖讬' 讚讬诇诪讗 讞讝讜 诇讬讛 讟注诪讗 诇讞讜讘讛 讜讘注讜 诇诪注讘讚 诇讬讛 讛诇谞转 讚讬谉 讜讻讬 转讬诪讗 诇讙诪专讬讛 诇讚讬谞讬讛 讘诪注诇讬 砖讘转讗 诇讞讜讘讛 讜诇讗 诇拽讟诇讬讛 注讚 诇诪讞专 讚讗讬 诪砖讻讞讬' 诇讬讛 讝讻讜转讗 讘讬谞讬 讘讬谞讬 住转专讬谞谉 诇讬讛 诇讚讬谞讬讛 讚讬诇诪讗 诇讗 诪砖讻讞讬' 诇讬讛 讝讻讜转讗 讜讘注讜 诪讬拽讟诇讬讛 讘砖讘转讗 讜讗讬谉 专爪讬讞讛 讚讜讞讛 砖讘转 讻讚诪驻专砖 诇拽诪谉. 诇讬拽讟诇讬讛 诇讗讜专转讗 讘诪讜爪讗讬 砖讘转 讘诇讬诇讬讗 谞讙讚 讛砖诪砖 讗诪专 专讞诪谞讗. 诇讬讙诪专讬讛 诇讚讬谞讬讛 讘诪注诇讬 砖讘转讗 讜诇讬拽讟诇讬讛 讘讞讚 讘砖讘转讗 谞诪爪讗转 诪注谞讛 讗转 讚讬谞讜 砖讛专讬 诪砖谞讙诪专 讚讬谞讜 讻诇 砖注讛 诪爪驻讛 诇诪讬转讛 讜讛讜讬 注讬谞讜讬 讚讬谉 讜专讞诪谞讗 讗诪专 讜讗讛讘转 诇专注讱 讻诪讜讱 讘专讜专 诇讜 诪讬转讛 讬驻讛 讻讚讗讬转讗 讘驻' 讗专讘注 诪讬转讜转 (住谞讛讚专讬谉 谞"讘:). 诇讬讚讬讬谞讬讛 讘诪注诇讬 砖讘转讗 讜诇讗 诇讙诪专讬讛 诇讚讬谞讬讛 注讚 讞讚 讘砖讘转讗 讚讻诇 讝诪谉 砖诇讗 谞讙诪专 讛讚讬谉 讛讜讗 诪爪驻讛 诇讛爪诇讛 讜诇讗 讛讜讬 注讬谞讜讬 讚讬谉 讚诪讬谞砖讬 诇讛讜 诇讟注诪讬讬讛讜 讘转专讬 诇讬诇讬 讜讞讚 讬讜诪讗 讜转讜 诇讗 讬讚注讬 讛讬讻讬 砖拽诇讬 讜讟专讜 讘讞讚 讘砖讘转讗 讜讗注"讙 讚砖谞讬 住讜驻专讬 讚讬讬谞讬谉 注讜诪讚讬谉 诇驻谞讬讛谉 讜讻讜转讘讬谉 讚讘专讬 讛诪讞讬讬讘讬谉 讜讚讘专讬 讛诪讝讻讬谉 谞讛讬 讚讻转讘讬 诪讗讬 讚砖诪注讬 诪驻讜诪讬讬讛讜 讗讘诇 讟注诪讗 讚诇讬讘讗 讚诪住讬讬诪讬 讘讛 讻诪讛 讟注诪讬 讗讬谞砖讬 诇讬讛 讚讛讻讬谉 讗讜专讞讬讛 讚讗讬谞砖 讚讻讬 讗诪专 诪讬诇转讗 讜讗诪专 讟注诪讗 讞砖讬讘 讘诇讬讘讬讛 讚讛讗讬 拽讜砖讬讗 讜讛讗讬 拽讜砖讬讗 讛讗讬 驻讬专讜拽讗 讜讛讗讬 驻讬专讜拽讗 讜讻诇 讻诪讛 讚诇讗 诪拽砖讜 诇讬讛 诇讗 诪爪讟专讬讱 诇诪讬诪专讬谞讛讜 诇讛谞讛讜 驻讬专讜拽讬 讜讻讬 诪砖转讛讬 讻讜诇讬 讛讗讬 诪谞砖讬 诇讛讜 讜讗讬 诪拽砖讜 诇讬讛 诇讗 讬讚注 诇驻专讜拽讬 讻讚诪注讬拽专讗 讛讬诇讻讱 诇讗 讗驻砖专 讜拽诐 讛讚讬谉 讟注诪讗. 讜讻讬讜谉 讚讗诪专讬' 讗讬谉 专爪讬讞讛 讚讜讞讛 砖讘转 讗讬讬转讬' 讛讗 砖诪注转讗 讚专讬砖 诇拽讬砖 讜专讘 讬讜讞谞谉 讚讗讬转诪专 讘注诇诪讗 诪砖讜诐 讚诪驻专砖 讘住讬驻讗 诪谞讗 诇谉 讚专爪讬讞讛 诇讗 讚讞讬讗 砖讘转 讻讚诪驻专砖 诇拽诪谉 讜讗讝讬诇:



讜讛讬讬谞讜 讚讗诪专讬' 讛讻讗 讗"诇 专讬砖 诇拽讬砖 诇专"讬 讜转讛讗 拽讘讜专转 诪转 讚讜讞讛 砖讘转 诪拽诇 讜讞讜诪专 讜诪讛 注讘讜讚讛 砖讚讜讞讛 砖讘转 砖谞讗诪专 砖谞讬 讻讘砖讬诐 讻讜' 讜诇讗 诪讜住驻讬 砖讘转 讘诇讘讚 讗诇讗 讗祝 讛转诪讬讚 讚讜讞讛 砖讘转 砖谞讗诪专 注讜诇转 砖讘转 讘砖讘转讜 注诇 注讜诇转 讛转诪讬讚 讜谞住讻讛 讜诪讛 讗诐 注讘讜讚讛 砖讚讜讞讛 砖讘转 拽讘讜专转 诪转 诪爪讜讛 讚讜讞讛 讗讜转讛 诪讚专砖讗 讚讜诇讗讞讜转讜 讚讻转讬讘 讙讘讬 谞讝讬专 讚诪讜驻谞讛 诇讚专砖讗 讜诇讗 讗讬爪讟专讬讱 讗诇讗 诇诪讬注讜讟讗 诇讗讞讜转讜 讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛 讜讘诪讗讬 讗讬 讘谞讝讬专 讙专讬讚讗 诪诪讬注讜讟讗 讚讛谞讱 谞驻拽讗 讗诇讗 诇讗讜 讻讙讜谉 砖讛讬讛 讛讜诇讱 诇砖讞讜讟 讗转 驻住讞讜 讚讗转讬讗 拽讘讜专转 诪爪讜讛 讜讚讞讬讗 砖讞讬讟转 讛驻住讞 砖讛讬讗 注讘讜讚讛 讻讚讘注讬' 诇诪讬诪专 拽诪谉 砖讘转 砖谞讚讞转 诪驻谞讬 注讘讜讚讛 讗讬谞讜 讚讬谉 砖转讛讗 拽讘讜专转 诪转 诪爪讜讛 讚讜讞讛 讗讜转讛 讗"诇 专爪讬讞讛 转讜讻讬讞 砖讚讜讞讛 讗转 讛注讘讜讚讛 砖讗诐 讛讬讛 讻讛谉 专讜爪讞 注讜诪讚 讗爪诇 讛诪讝讘讞 讜专讜爪讛 诇注讘讜讚 注讘讜讚讛 诪讘讬讗讬谉 讗讜转讜 诇讘"讚 诇讬讚讜谉 砖谞讗诪专 诪注诐 诪讝讘讞讬 转拽讞谞讜 诇诪讜转 讜讗讬谞讛 讚讜讞讛 讗转 讛砖讘转 讜讗注"驻 砖讛砖讘转 谞讚讞转 诪驻谞讬 注讘讜讚讛 讗祝 讗转讛 讗诇 转转诪讛 注诇 拽讘讜专转 诪转 诪爪讜讛 砖讚讜讞讛 讗转 讛注讘讜讚讛 砖诇讗 转讚讞讛 砖讘转 讜讗注驻"讬 砖讛砖讘转 谞讚讞讬转 诪驻谞讬 注讘讜讚讛. 讜讗拽砖讬 诇讬讛 讜专爪讬讞讛 讙讜驻讗 诪谞讗 诇讱 讚诇讗 讚讞讬讗 砖讘转 讗讚专讘讗 转讛讗 专爪讬讞讛 讚讜讞讛 砖讘转 诪拽诇 讜讞讜诪专 讜诪讛 注讘讜讚讛 讞诪讜专讛 砖讚讜讞讛 砖讘转 专爪讬讞讛 讚讜讞讛 讗讜转讛 讚讻转讬讘 诪注诐 诪讝讘讞讬 砖讘转 拽诇讛 砖谞讚讞讬转 诪驻谞讬 注讘讜讚讛 讗讬谞讜 讚讬谉 砖转讛讗 专爪讬讞讛 讞诪讜专讛 讚讜讞讛 讗讜转讛 讗诪专 专讘讗 讛讛讜讗 专爪讬讞讛 讚住"讚 讚讚讞讬讗 砖讘转 诪拽诇 讜讞讜诪专 讻讘专 驻住拽讛 转谞讗 讚讘讬 专' 讬砖诪注讗诇 讚诇讗 转讚讞讬 诪拽专讗讬 讚转谞讗 讚讘讬 专' 讬砖诪注讗诇 诇讗 转讘注专讜 讗砖 讻讜' 诪讛 转"诇 讜讛诇讗 讻讘专 谞讗诪专 诇讗 转注砖讜 讻诇 诪诇讗讻讛. 讜诪转诪讛讬' 注诇讛 诪讗讬 拽讗 诪讬讘注讬讗 诇讬讛 讛讗 讜讚讗讬 讗讬爪讟专讬讱 讗讬 诇专"讬 诇诇讗讜 诇讜诪专 诇讱 砖讗讬谉 讞讬讬讘讬谉 注诇讬讛 讻专转 讜诪讬转讛 讻砖讗专 诪诇讗讻讜转 讗诇讗 诇讗讜 讘注诇诪讗 讗讬 诇专"谞 诇讞诇拽 砖诇讗 转讗诪专 注砖讛 诪诇讗讻讜转 讛专讘讛 讘讛注诇诐 讗讞讚 讗讬谞讜 讞讬讬讘 讗诇讗 讗讞转 诇驻讬讻讱 讬爪讗讛 讛讘注专讛 讝讜 诪谉 讛讻诇诇 诇讛拽讬砖 讗诇讬讛 诇讜诪专 诇讱 诪讛 讛讘注专讛 诪讬讜讞讚转 砖讛讬讗 讗讘 诪诇讗讻讛 讜讞讬讬讘 注诇讬讛 讘驻谞讬 注爪诪讛 讗祝 讻诇 砖讛讜讗 讗讘 诪诇讗讻讛 讞讬讬讘讬谉 注诇讬讛 讘驻谞讬 注爪诪讛. 讜讗诪专 专讘讗 转谞讗 讚讘讬 专讘讬 讬砖诪注讗诇 诇讗讜 讙讜驻讛 讚讛讘注专讛 拽讗 拽砖讬讗 诇讬讛 讗诇讗 诪讜砖讘讜转 讚讻转讬讘 讘讛 拽讗 拽砖讬讗 诇讬讛 讘砖诇诪讗 讞讜讘转 拽专拽注 讗讬爪讟专讬讱 诇诪讬讻转讘 讘讛 诪讜砖讘讜转 诇讛讘讬讗 讞讜爪讛 诇讗专抓 讻诇讜诪专 讻诇 诪拽讜诐 砖讗转诐 讬讜砖讘讬谉 讗诇讗 砖讘转 诪讻讚讬 讞讜讘转 讛讙讜祝 讛讬讗 讜讞讜讘转 讛讙讜祝 谞讜讛讙转 讘讬谉 讘讗专抓 讘讬谉 讘讞讜爪讛 诇讗专抓 诪讜砖讘讜转 讚讻转讘 专讞诪谞讗 诇诪讛 诇讬. 诪砖讜诐 专' 讬砖诪注讗诇 讗诪专 转诇诪讬讚 讗讞讚 诇驻讬 砖谞讗诪专 讜讻讬 讬讛讬讛 讘讗讬砖 讞讟讗 诪砖驻讟 诪讜转 讜讛讜诪转 砖讜诪注 讗谞讬 讘讬谉 讘讞讜诇 讘讬谉 讘砖讘转 讚讗转讬 注砖讛 讜讚讞讬 讗转 诇讗 转注砖讛 讻讜' 讜讗讬转 讚诪驻专砖讬 砖讜诪注 讗谞讬 讘讬谉 讘讞讜诇 讘讬谉 讘砖讘转 [讚转讬转讬 诇讱 诪拽"讜 诪注讘讜讚讛 讻讚讗诪专讬' 诇注讬诇. 讗讜 讗讬谞讜 讗诇讗 讗驻讬' 诪讬转转 讘"讚 讘诪砖诪注 讞讬诇讜诇 讜讛讗 诪讛 讗谞讬 诪拽讬讬诐 讜讛讜诪转 讘讞讜诇 讜诇讗 讘砖讘转 诪砖讜诐 讚讛讗讬] 拽诇 讜讞讜诪专 诪注讘讜讚讛 驻专讬讻讗 讛讜讗 讚讗讬讻讗 诇诪讬诪专 拽讘讜专转 诪转 诪爪讜讛 转讜讻讬讞 砖讚讜讞讛 注讘讜讚讛 讜讗讬谞讛 讚讜讞讛 讗转 讛砖讘转 讗讜 讗讬谞讜 讗诇讗 讗驻讬' 讘砖讘转 讚拽诇 讜讞讜诪专 诇讗讜 驻专讬讻讗 讛讜讗 讚讛讗讬 讚拽讗 驻专讻转 诪拽讘讜专转 诪转 诪爪讜讛 讛讬讗 讙讜驻讛 转讬拽砖讬 诇谉 讜谞讬诪讗 讚转讬讚讞讬 砖讘转 诪拽诇 讜讞讜诪专 诪注讘讜讚讛 转"诇 讘讻诇 诪讜砖讘讜转讬讻诐 讜诇讛诇谉 讘驻专砖转 专讜爪讞讬谉 讛讜讗 讗讜诪专 讜讛讬讜 讗诇讛 诇讻诐 诇讞拽转 诪砖驻讟 讘讻诇 诪讜砖讘讜转讬讻诐 诪讛 诪讜砖讘讜转 讛讗诪讜专讜转 诇讛诇谉 讘诪讬转转 讘"讚 讗祝 诪讜砖讘讜转 讛讗诪讜专讜转 讻讗谉 讘诪讬转转 讘"讚 讛讻转讜讘 诪讚讘专 讻讙讜谉 砖专讬驻讛 讜讗诪专 专讞诪谞讗 诇讗 转讘注专讜 讗砖 讜注诇 讻专讞讱 讛专讬 讗讬转讘专专 讚讗讬谉 专爪讬讞讛 讚讜讞讛 砖讘转 讜讻讬讜谉 讚讗讬谉 专爪讬讞讛 讚讜讞讛 砖讘转 拽诪讛 诇讛 驻讬专讻讗 讚拽讗 驻专讻讬谞谉 专爪讬讞讛 转讜讻讬讞 砖讚讜讞讛 讗转 讛注讘讜讚讛 讜讗讬谞讛 讚讜讞讛 砖讘转 讜讗祝 讗转讛 讗诇 转转诪讛 注诇 拽讘讜专转 诪转 诪爪讜讛 砖讗注"驻 砖讚讜讞讛 讗转 讛注讘讜讚讛 诇讗 转讚讞讛 讗转 讛砖讘转. 讛讗 讚讗诪专讬' 诪讜诇讗讞讜转讜 讗讬转讬讛 讘住驻专讬 讚讚专讬砖 诇讛讜 诇讻讜诇讛讜 讛谞讬 拽专讗讬 讚诇讗讘讬讜 讜诇讗诪讜 诇讗讞讬讜 讜诇讗讞讜转讜 诇诪注讜讟讬 诪转 诪爪讜讛 诪讬讛讜 讻讜诇讛讜 讘谞讝讬专 诇讗 讗讬爪讟专讬讱 讚诪讗讘讬讜 谞驻拽讗 讗诇讗 诇讗讘讬讜 讗讬爪讟专讬讱 诇谞讝讬专 讜讗诪讜 讗诐 讗讬谞讜 注谞讬谉 诇谞讝讬专 讙专讬讚讗 砖诪讟诪讗 诇诪转 诪爪讜讛 转谞讛讜 注谞讬谉 诇讻讛谉 谞讝讬专 砖讗注"驻 砖讬砖 注诇讬讜 砖转讬 拽讚讜砖讜转 诇讗诪讜 讜诇砖讗专 拽专讜讘讬诐 讛讜讗 讚讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛 诇讗讞讬讜 诪讛 转诇诪讜讚 诇讜诪专 讛专讬 砖讛讬讛 谞讝讬专 讝讛 讻讛谉 讙讚讜诇 砖拽讚讜砖转讜 讞诪讜专讛 砖讗祝 讘诇讗 谞讝讬专讜转 讗住讜专 诇讬讟诪讗 诇拽专讜讘讬诐 讗祝 注诇 驻讬 讻谉 诇讗讞讬讜 讛讜讗 讚讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛. 讜诇讗讞讜转讜 诪讛 转诇诪讜讚 诇讜诪专 讛专讬 砖讛讬讛 谞讝讬专 讜讻讛谉 讙讚讜诇 讜讛讜诇讱 诇砖讞讜讟 讗转 驻住讞讜 讗驻讬诇讜 讛讻讬 诇讗讞讜转讜 讗讬谞讜 诪讟诪讗 [讗讘诇 诪讟诪讗] 讛讜讗 诇诪转 诪爪讜讛 讛讻讬 驻讬专砖讛 专讘讬谞讜 砖诇诪讛 讝"诇. 讜讗讬讻讗 讚诪拽砖讜 注诇讛 诪讛讛讜讗 讚驻专讻讬谞谉 注诇讛 讘讝讘讞讬诐 讘驻' 讟讘讜诇 讬讜诐 (讝讘讞讬诐 拽'.) 诇讛 讬讟诪讗 诪爪讜讛 诪注砖讛 讘讬讜住祝 讛讻讛谉 砖诪转讛 讗砖转讜 讘注专讘 讛驻住讞 讜讟讬诪讗讜讛讜 讗讞讬讜 讛讻讛谞讬诐 讘注诇 讻专讞讜 讜专诪讬谞讛讜 讛专讬 砖讛讬讛 讛讜诇讱 诇砖讞讜讟 讻讜' 诇讗 讬讟诪讗 讗诇诪讗 讗讬谞讜 诪讘讟诇 诪驻住讞讜 诇讬讟诪讗 诇拽专讜讘讬讜 讜讛讻讗 讘讻讛谉 讛讚讬讜讟 拽讬讬诪讬谞谉 讚诪讜转专 诇讬讟诪讗 诇拽专讜讘讬讜 讗诇讗 诇讗讜 砖诪注 诪讬谞讛 讘讻诇 讗讚诐 拽讗诪专 砖讗讬谞讜 讘讟诇 诪驻住讞讜 诇拽专讜讘讬讜 讜讛讻讬 驻讬专讜砖讛 诇讗讞讜转讜 诪讛 转诇诪讜讚 诇讜诪专 讗诐 诇讗讘讬讜 讜诇讗诪讜 讜诇讗讞讬讜 讗讬谞讜 诪讬讟诪讗 诇讗讞讜转讜 诇讗 讻诇 砖讻谉 诇讜诪专 诇讱 讛专讬 砖讛讬讛 讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜 讜砖诪注 砖诪转 诇讜 诪转 讬讻讜诇 讬讟诪讗 讗诪专转 诇讗 讬讟诪讗 讻砖诐 砖讗讬谉 讛谞讝讬专 诪讟诪讗 讘讬诪讬 谞讝专讜 讻讱 讝讛 诇讗 讬讟诪讗 诇讬讘讟诇 诪驻住讞讜 讗注"驻 砖讗讬谞讜 谞讝讬专 讬讻讜诇 讻砖诐 砖讗讬谞讜 诪讬讟诪讗 诇讗讞讜转讜 讻讱 讗谞讜 诪讬讟诪讗 诇诪转 诪爪讜讛 转诇诪讜讚 诇讜诪专 讜诇讗讞讜转讜 诇讗讞讜转讜 讗讬谞讜 诪讬讟诪讗 讗讘诇 诪讟诪讗 诇诪转 诪爪讜讛:





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 诇讬讙诪专讬讛 诇讚讬谞讬讛 讻讜' 诪砖讜诐 砖讘讜转 诇讗 讚谞讬谉 讛讬讬谞讜 讚讜拽讗 讚"诪 讙讝讬专讛 砖诪讗 讬讻转讜讘 讻讜' 注讻"诇 讚诇讬讻讗 诇讗讜拽诪讗 讘讚"谞 讜讘转讞讬诇转 讚讬谉 讘砖讘转 讚讗讬讻讗 讻转讬讘讛 讘转讞讬诇转 讚讬谉 讚讗"讻 诇讗讜 讛讬讬谞讜 诪砖讜诐 砖讘讜转 讜诪砖讜诐 讙讝讬专讛 砖诪讗 讬讻转讜讘 讗诇讗 诪砖讜诐 讚讘注讬 讘转讞讬诇转 讚讬谉 讚讘' 住讜驻专讬 讛讚讬讬谞讬谉 讻讜转讘讬谉 讻讜' 讜拽"诇:





诪讛专"诐

讘转讜住' 讚"讛 讗砖专讜 讞诪讜抓 讜讗祝 注诇 讙讘 讚讗讟专讜讞讬 讘"讚 转专讬 讝讬诪谞讬 诇讗 诪讟专讞讬谞讗 讜讻讜' 讜讛转诐 讛讬讬谞讜 讟注诪讗 讻讚诪住讬拽 诪诇转讗 讚注讘讬讚讗 诇讙诇讜讬讬 讜讻讜' 砖诐 讘讚祝 拽' 驻专讬讱 注诇讛 讜讛讗 拽讬讬诪讗 诇谉 讻专"谞 讚讗诪专 拽专拽注 讘讞讝拽转 讘注诇讬讛 注讜诪讚转 讙讘讬 砖讜讻专 诪专讞抓 讘讬"讘 讝讛讜讘讬诐 诇砖谞讛 讚讬谞专 讝讛讘 诇讞讚砖 讜诪砖谞讬 讛转诐 诪讬诇转讗 讚诇讗 注讘讬讚讗 诇讙诇讜讬讬 专爪讛 诇讜诪专 讚讛住驻拽 讗讬谞讜 注讜诪讚 诇讛转讘专专 诇注讜诇诐 讜诇讻讱 拽专拽注 讘讞讝拽转 讘注诇讬讛 注讜诪讚转 讗讘诇 讛讻讗 诪讬诇转讗 讚注讘讬讚讗 诇讙诇讜讬讬 讘住讜祝 砖讬讘讗讜 注讚讬 讛砖讟专 讜讬注讬讚讜 讜诇讻讱 讻讬 讗讻诇讬谞讛讜 诪诇讜讛 诇驻讬专讜转 诇讗 诪驻拽讬谞谉 讛砖转讗 诪讬谞讬讛 讚讗讟专讜讞讬 讘讬 讚讬谞讗 诇讗 诪讟专讞讬谞谉 转专讬 讝讬诪谞讬 讚讛砖转讗 谞讜爪讬讗 讛驻讬专讜转 诪讬讚 讛诪诇讜讛 讜讬转谞讜讛 诇讛诇讜讛 讜砖诪讗 讻砖讬讘讗讜 注讚讬 讛砖讟专 讜讬注讬讚讜 砖讛谉 砖诇 讛诪诇讜讛 谞爪讟专讱 诇讞讝讜专 讜诇讛讟专讬讞 讜诇讛讜爪讬讗 诪讬讚 讛诇讜讛 诇讬讚 讛诪诇讜讛 讝讛讜 讛讬讜爪讗 诪驻讬专砖"讬 讜讗诐 讻谉 诇驻讬 讝讛 诇讗 转讬专爪讜 讛转讜住' 讛讻讗 讻诇讜诐 讚讛讗 讛讻讗 谞诪讬 注讘讬讚讗 诇讙诇讜讬讬 讚讻砖讬讘讜讗讜 注讚讬诐 砖讗诪专 讛诇讜讛 讜讬注讬讚讜 讗诐 讛讬讛 诇讜 讘讬讚讜 诪砖讻讜谉 讜谞驻讞转 讗讜 诇讗 讜爪"诇 讚讛转讜住' 诪驻专砖讬 讛转诐 诪讬诇转讗 讚注讘讬讚讗 诇讙诇讜讬讬 专"诇 讚讛讻诇 专讜讗讬诐 砖讬砖 诇讜 讟注谞讛 讚讛讗 砖谞讬谉 住转诐 讻转讜讘 讘砖讟专 讜讻砖讬讘讗讜 讛注讚讬诐 讬转讙诇讛 讛注谞讬谉 讗诐 讛讜讬 砖谞讬诐 讗讜 砖诇砖讛 讗讘诇 讛讻讗 讘砖诪注转讬谉 讗讬谉 讬讚讜注 讗诐 讬砖 诇讛诇讜讛 砖讜诐 讟注谞讛 讻诇诇 注诇 讛诪诇讜讛 讚讬讻讜诇 诇讛讬讜转 讚诇讗 讛讬讛 诇讜 讘讬讚讜 砖讜诐 诪砖讻讜谉 诪注讜诇诐 讚拽 讗砖转诪讜讟讬 拽讗 诪砖转诪讟:


讘讗"讚 讚讗诪专 驻诇讜谞讬 讜驻诇讜谞讬 讛讬讛 砖诐 讜讬讜讚注 讘讝讻讜转讜 讜讬讜讚注 讚讛讻讬 讛讜讗 谞"诇 讚专"诇 砖讬讚讜注 讛讜讗 砖讗讬谉 砖讜诐 注讚讬诐 讬讜讚注讬诐 诪讛注住拽 砖讛讬讛 讘讬谞讬讛诐 讻"讗 讗讜转谉 讛注讚讬诐 砖讗讜诪专 讛诇讜讛 讗讘诇 诪"诪 讬讻讜诇 诇讛讬讜转 砖诪注讜诇诐 诇讗 讛讬讛 诇讜 砖讜诐 诪砖讻讜谉 讘讬讚讜 讜讗砖转诪讜讟讬 拽讗 诪砖转诪讟 讚讗诐 诇讗 讻谉 讛讻讬 谞诪讬 讛"诇 诪讬诇转讗 讚注讘讬讚讗 诇讙诇讜讬讬 讜拽"诇:


讘讗"讚 讜专讬讘"讗 驻讬' 讜讻讜' 注讬讬谉 讘诪专讚讻讬 驻专拽 讛驻专讛 砖诪驻专砖 砖诐 讛讬讻讬 讬转讬讬砖讘 讻诇诇 诇驻讬' 讛专讬讘"讗 讛讗 讚拽讗诪专 讘讙诪专讗 讜讗讬 讝讬诇讜 谞讻住讬 谞讝拽拽讬诐 诇讛谞转讘注 转讞诇讛 讜诇讬 谞专讗讛 讚讙诐 诇驻讬' 讛专讬讘"讗 拽讗讬 谞诪讬 讚讛诇讜讛 讟注谉 砖讛诪砖讻讜谉 讛讬讛 诇讜 讘讬讚讜 讜谞驻讞转 讜专讜爪讛 诇讛讘讬讗 注讚讬诐 诪讬讚 讗诇讗 砖讛转讜讘注 专讜爪讛 砖讬拽讘诇讜 注讚讬讜 转讞诇讛 (讜讗祝) 讜谞"诪 讗诐 讬诪讜转讜 注讚讬讜 砖诇 讛诇讜讛 讜讬爪讟专讱 讗讞"讻 诇砖诇诐 诇讛诪诇讜讛 讜讬驻住讬讚 转讘讬注转讬 砖讛讬讛 诇讬 注诇讬讜 注讘讜讚 讛诪砖讻讜谉 讜注诇 讝讛 拽讗讬 讘讙诪专讗 讜讗讬 讝讬诇讜 谞讻住讬 讜讻讜' 砖注"讬 砖诇讗 讬拽讘诇讜 注讚讬讜 砖诇 讛谞转讘注 转讞诇讛 讜讬诪讜转讜 讛注讚讬诐 讜讬驻住讬讚 讛谞转讘注 转讘讬注转讜 讜讬爪讟专讱 诇砖诇诐 诇讛转讜讘注 讬讝诇讜 谞讻住讬讜 讗讝 讗讬谉 谞讝拽拽讬谉 诇讛转讜讘注 转讞诇讛 诇讻讱 诪拽砖讛 讛转讜住' 讜转讬诪讛 讚讝讛 讙讜驻讬讛 诪讛 砖讬诪讜转讜 讛注讚讬诐 讗讜 讬诇讻讜 诇诪讚讬谞转 讛讬诐 讜讬驻住讬讚 讛诇讜讛 转讘讬注转讜 砖讬砖 诇讜 注诇讬讜 诪讛诪砖讻讜谉 讛讜讗 讙讜驻讗 诇讗 讙专注 诪讛讬讻讬 讚讝讬诇 谞讻住讬 讚讗讬谉 诇讱 讝讬诇讬 谞讻住讬 讜讛驻住讚 讙讚讜诇 诪讝讛 讜拽"诇 讜注讬讬谉 讘讘讬讗讜专讬 诇讟讜专 讞"诪 住讬' 讻"讚:


讘讗"讚 讜讬"诪 砖讝讛 转讜讘注 砖讞讘诇 讘讜 讜讻讜' 讚讗讬谉 谞讜转谞讬诐 讝诪谉 诇讞讘诇讜转 讜专"诇 讛讜讗 转讘注讜 注诇 讚讘专 讛诪砖讻讜谉 讜讗讬讬专讬 讚专讜爪讛 诇讛讘讬讗 注讚讬诐 转讜讱 诇' 讬讜诐 讜讗驻"讛 谞讝拽拽讬诐 诇转讜讘注 转讞诇讛 砖转讘注讜 诪转讞诇讛 注诇 讚讘专 讛讞讘诇讛 讜讗讬谉 诪诪转讬谞讬谉 诇讜 注讚 砖讬讘讬讗 讛注讚讬诐 砖讛讬讛 诇讜 诪砖讻讜谉 讘讬讚讜 讚讛讗 讻讬 讛讜讛 砖讜讗诇 讝诪谉 诇驻专注讜谉 讙"讻 诇讗 讛讬讜 谞讜转谞讬诐 诇讜 讜拽"诇:


讚"讛 诇讬讙诪专讬 诇讚讬谞讗 讘砖讘转讗 讜讻讜' 讙讝讬专讛 砖诪讗 讬讻转讜讘 讗讘诇 讚讬谞讬 谞驻砖讜转 讜讻讜' 专"诇 讚讘讚讬谞讬 诪诪讜谞讜转 注诇 讻专讞讱 爪讜讬讻讬谉 诇讻转讜讘 诇讜 驻住拽 讚讬谉 砖讬讻驻讛 讘讜 讘注诇 讚讬谞讜 注讚 砖讬砖诇诐 诇讜 讜诇讻讱 砖讬讬讱 诇讜诪专 讙讝讬专讛 砖诪讗 讻转讜讘 讗讘诇 讘讚讬谞讬 谞驻砖讜转 讗讬谉 爪专讬讻讬谉 诇讻转讜讘 砖诐 驻住拽 讚讬谉 诪讗讬 讗诪专转 讛讗 爪专讬讻讬谉 诇讻转讜讘 诪讬 讛诪讝讻讛 讜诪讬 讛诪讞讬讬讘 讛讗 讻讘专 讻转讘讜 诪讗转诪讜诇 讜讻讜':


讚"讛 讛专讬 砖讛讬讛 讛讜诇讱 讜讻讜' 讜拽砖讛 讚驻专讬讱 诪讬谞讬讛 驻' 讟讘讜诇 讬讜诐 讗注讜讘讚讗 讚讬讜住祝 讛讻讛谉 讜讻讜' 讻爪"诇 专"诇 讚驻专讬讱 砖诐 讜讛讬讗讱 讟诪讗讜讛讜 讘注专讘 驻住讞 讛讗 诇讗 讬讛讗 专砖讗讬 诇注砖讜转 驻住讞讜 诪驻谞讬 讛讟讜诪讗讛 讛讻讬 诪砖诪注 诪讛讘专讬讬转讗 讚拽讘讜专转 拽专讜讘讬诐 讗讬谞讜 讚讜讞讛 驻住讞 讻讚讬诇讬祝 诪讜诇讗讞讜转讜:


讘讗"讚 讜注讜讚 讬砖 诇讬讬砖讘 驻"讛 专"诇 讚诇注讜诇诐 讛讻讗 讗讬讬专讬 砖讛讬讛 谞讝讬专 讜讻"讙 讜讛讬讛 讛讜诇讱 诇砖讞讜讟 驻住讞讜 讜讗驻讬诇讜 讛讻讬 驻专讬讱 诪讬谞讬讛 砖诐 砖驻讬专 讚注"讻 讗驻讬诇讜 讻砖讛讜讗 讛讜诇讱 诇砖讞讜讟 驻住讞讜 诇讞讜讚讬讛 诇讗 讛讬讛 谞讝讬专 讜讻"讙 讜讗驻"讛 住"诇 诇讛讘专讬讬转讗 讚讬砖 诇讜 诇诪谞讜注 诪诇讟诪讗讜转 诇拽专讜讘讬诐 讚讗讬 住"诇 诇讛讘专讬讬转讗 讚诪砖讜诐 砖讛讜诇讱 诇砖讞讜讟 讗转 驻住讞讜 诇讞讜讚讬讛 诇讗 谞诪谞注 讜讻讜' 讗"讻 诇"诇 诇讗讞讜转讜 诇诪讬诇祝 诪讬谞讬讛 讚讬讟诪讗 诇诪转 诪爪讜讛 讻砖讛讜讗 谞讝讬专 讜讻"讙 讜讛讜诇讱 诇砖讞讜讟 讗转 驻住讞讜 讚讻讬讜谉 讚讻讘专 砖诪注讬谞谉 诪诇讗讘讬讜 讜诇讗诪讜 讚讙诐 讻砖讛讜讗 谞讝讬专 讜讻"讙 诪讜转专 诇讟诪讗讜转 诇诪转 诪爪讜讛 讗"讻 讻砖谞爪讟专祝 诇讝讛 砖讛讜讗 讛讜诇讱 讙"讻 诇砖讞讜讟 讗转 驻住讞讜 诇诪讛 转讬住拽 讗讚注转讬谉 砖诇讗 讬讛讗 专砖讗讬 诇讟诪讗讜转 讻讬讜谉 砖讘诇讗 讝讛 讻砖讛讜讗 讛讜诇讱 诇砖讞讜讟 讗转 驻住讞讜 专砖讗讬 诇讟诪讗 讗驻讬' 诇拽专讜讘讬诐 讗诐 讻谉 诇讗 谞讬转讜住祝 砖讜诐 拽讚讜砖讛 注诇 讛谞讝讬专 讜注诇 讛讻"讙 讘诪讛 砖讛讜讗 讛讜诇讱 诇砖讞讜讟 讗转 驻住讞讜 讚讻讬讜谉 砖讛讜讗 讛讜诇讱 诇砖讞讜讟 讗转 驻住讞讜 诇讞讜讚讬讛 讗讬谉 讘讜 砖讜诐 诪谞讬注讛 诪诇讟诪讗讜转 讘砖讘讬诇 砖谞爪讟专祝 诇谞讝讬专 讜讻"讙 讗讬谉 讘讻讱 讻诇讜诐 讜诇讗 讚诪讬 诇讛讗 讚讗爪讟专讬讱 拽专讗 讚诇讗讘讬讜 诇谞讝讬专 讜讻讛谉 讛讚讬讜讟 砖讬讛讗 诪讜转专 诇讟诪讗讜转 诇诪转 诪爪讜讛 讗注"讙 讚讻讛谉 讛讚讬讜讟 诇讞讜讚讬讛 讻砖讗讬谞讜 谞讝讬专 诪讟诪讗 诇拽专讜讘讬诐 讛转诐 砖讗谞讬 讚讛讗 诪"诪 讻砖讛谞讝讬专 讙"讻 讻讛谉 讛讚讬讜讟 谞讬转讜住祝 拽讚讜砖讛 注诇 讛谞讝讬专 讚讛谞讝讬专 讗讬谉 拽讚讜砖转讜 诇注讜诇诐 讜拽讚讜砖转 讻讛谉 讛讚讬讜讟 拽讚讜砖转讜 诇注讜诇诐 讜谞拽专讗 谞讝讬专 拽讚讜砖 砖谞讬转讜住祝 注诇讬讜 拽讚讜砖讛 诇讻讱 讛讜讬 住"讚 讚讗讬谞讜 诪讟诪讗 诇诪转 诪爪讜讛 讜讗讬爪讟专讬讱 拽专讗 讚诇讗讘讬讜 讗讘诇 讘讛讜诇讱 诇注砖讜转 讗转 驻住讞讜 谞诪讬 讗讬谞讜 讗诇讗 诇砖注讛 讜诇讻讱 讗讬 讛讜讛 讚讬谞讗 讛讻讬 讚讛讜诇讱 诇注砖讜转 驻住讞讜 诪讟诪讗 诇拽专讜讘讬诐 讗诐 讻谉 诇诪讛 讗爪讟专讬讱 拽专讗 诇诪转 诪爪讜讛 讘讛专讬 谞讝讬专 讜讻"讙 讜讚讜"拽 讻讱 讛讜讗 砖讬讟讛 讛转讜住' 专拽 砖拽爪专讜 诇砖讜谞诐 讜注讬讬谉 讘讘专讻讜转 讘驻' 诪讬 砖诪转讜:





讞讻诪转 砖诇诪讛

讙诪' 讜讻转讬讘 讜讬讗诪专 讛' 爪"诇 讻转讬讘:


砖诐 诪谞讗 讛谞讬 诪讬诇讬 讗诪专 专' 讞诪讗 讘专 讞谞讬谞讗 讻讜' 讜专讘讗 讗诪专 诪讛讻讗 讻讜'. 谞讛讬 讚驻讜诪讗 讻转讘讬谉 诇讬讘讗 讚讗讬谞砖讬 讗讬谞砖讬 讻讜' 讻爪"诇. 讜谞"讘 诇讗 谞讬讞讗 诇讬讛 诇诪讬诪专 诇' 砖讻讞讛 讚讗诐 讻谉 讛讜讛 诇讬讛 诇讜诪专 讗讬谞砖讬 讗诇讗 讻驻诇 诇砖讜谉 讛讜讗 讻诇讜诪专 诇讘 讛讗讚诐 讛讜讗 讗讚诐 砖讚专讻讜 诇砖讻讞 诪讛 砖讘诇讘讜 讜讚讜"拽:


专砖"讬 讘讚"讛 讜讗拽讞 专爪驻讛 讻讜' 讘讙专讬诐 讙专讜专讬诐 讻爪"诇:


讘讚"讛 讗讬谉 爪专讬讱 诇讜诪专 砖讗讬谉 讘"讚 讗讞讚 讚谞讬谉 砖谞讬诐 讘讬讜诐 讗讞讚 讻爪"诇:


讘讚"讛 讜讗讬讚讱 讻讜' 讛诪砖讻讜谉 讗砖专讜 讛讻诇 讚讘讜专 讗讞讚:


转讜住' 讘讚"讛 讗砖专讜 讞诪讜抓 讻讜' 讜讗讞专 讻讱 谞讝拽拽讬谉 诇讚讬谉 诪砖讻讜谉 讻爪"诇:


讘讚"讛 讛专讬 砖讛讬讛 讻讜' 讜注讜讚 讬砖 诇驻专砖 驻"讛 讚讗讬 讻讜' 讻爪"诇. 讜谞"讘 诪讛 砖讛诐 诪讬讬砖讘讬谉 讚讘专讬 驻讬专讜砖 讛拽讜谞讟专住 讛讜讗 诪讘讜讗专 讘讗专讬讻讜转 讘讗专 讛讬讟讘 讘专讬砖 驻专拽 诪讬 砖诪转讜 讘转讜住驻讜转 注"砖:





专砖"砖

专砖"讬 讚"讛 讞诇拽 诇讛诐. 讜注讜"讙 讘住拽讬诇讛 讜讻讛"谞 谞转诇讬谉 讻讜'. 转诇讬 转谞讬讗 讘讚诇讗 转谞讬讗 讻讬 讘讻诇 讛谞住拽诇讬谉 驻诇讜讙转讗 讜诇专讘谞谉 讗讬谞谉 谞转诇讬谉 讜注讜"讙 诇讻"注 谞转诇讛 讻讚讗讬' 砖诐:



转讚"讛 讗砖专讜. 讜爪"诇 讻讜' 讚诇讗 诪讛讬诪谉 诇讜讛 讘诪讬讙讜 讻讜'. 讻爪"诇:



转讚"讛 诇讬讙诪专讬讛. 砖讻讘专 讻转讘讜 诪讗转诪讜诇 讻讜'. 拽"诇 讚讛讗 诪"诪 讙诐 讛讬讜诐 讬讻讜诇讬谉 诇讞讝讜专 讘讛谉 讜讗祝 讛诪诇诪讚 讝讻讜转 讘砖注转 讙诪"讚 讻讚诇注讬诇 (诇讚) 讜讗"讻 讬爪讟专讱 砖讜讘 诇讻转讜讘 讚讘专讬讛谉 诪讟注诪讬诐 讛诪讘讜讗专讬诐 砖诪讛:





讛讙讛讜转 讬注讘"抓

讙诪' 诪"讟 讗讬诇讬诪讗 诪砖讜诐 砖讗讬谉 讚谞讬谉 砖谞讬诐 讻讜'.谞状讘 注诪砖"诇 (讚诪"讛 讘'):





讘谉 讬讛讜讬讚注

讗指诪址专 诇讜止 讛址拽旨指讚讜止砖讈 讘旨指专讜旨讱职 讛讜旨讗 诇职诪止砖讈侄讛: 讞址诇旨值拽 注植诇值讬讛侄诐 讘旨指转旨值讬志讚旨执讬谞执讬谉 (讘诪讚讘专 讻讛, 讚). 驻讬专讜砖 讞诇拽诐 讘诪拽讜诪讜转 专讘讬诐 诪驻讜讝专讬诐 砖诇讗 讬讚讜谞讜 讻讜诇诐 讘诪拽讜诐 讗讞讚 讜讛讟注诐 注砖讛 讻谉 讘砖讘讬诇 驻专住讜诪讬 谞讬住讗 讟驻讬 讬注谉 讚讛注谞谉 讛讬讛 诪讗讛讬诇 注诇 讻诇 讛诪讞谞讛 砖讬注讜专 砖转讬诐志注砖专讛 诪讬诇 讜讗讬谉 讝讜专讞 注诇讬讛诐 砖诪砖 讻诇诇 讜专拽 注诇 讻诇 讗讞讚 诪讗诇讜 讛讞讬讬讘讬谉 讛讬讛 讬讜专讚 砖诪砖 注诇 专讗砖讜 砖讛讬讛 谞注砖讛 谞拽讘 讘注谞谉 讻谞讙讚讜 讜讚专讱 讛谞拽讘 讬讜专讚转 讛砖诪砖 注诇 专讗砖讜 讜讗诐 讬讛讬讜 讘转讬 讚讬谞讬谉 诪驻讜讝专讬诐 讘诪拽讜诪讜转 讛专讘讛 讛讬讛 谞注砖讛 讘讚专讱 谞住 谞拽讘讬诐 专讘讬诐 讻谞讙讚 讛讞讬讬讘讬谉 讻讚讬 砖讬专讚 注诇讬讻诐 讗讜专 讛砖诪砖 讜讘讝讛 讬讛讬讛 驻专住讜诐 讛谞住 讟驻讬.



讜职专指讘指讗 讗指诪址专 诪值讛指讻指讗: "讗址砖旨讈职专讜旨 讞指诪讜止抓", 讗址砖讈职专值讬 讚旨址讬旨指谉 砖讈侄诪旨职讞址诪旨值抓 讗侄转 讚旨执讬谞讜止 (讬砖注讬讛 讗, 讬讝). 讬砖 诇讛拽砖讜转 诪谞讗 诇讬讛 讚拽讗讬 讝讛 注诇 讚讬谞讬 谞驻砖讜转 讚讜拽讗 讜讚讬诇诪讗 讙诐 讚讬谞讬 诪诪讜谞讜转? 讜谞专讗讛 诇讬 讘住"讚 讚专讬砖 讞指诪讜止抓 讘讛驻讜讱 讗转讜讜谉 诪讜止讞值抓 讻诪讜 讜旨诪指讞址抓 驻址旨讗植转值讬 诪讜止讗指讘 (讘诪讚讘专 讻讚, 讬讝), 讜旨诪指讞植爪指讛 讜职讞指诇职驻指讛 专址拽指旨转讜止 (砖讜驻讟讬诐 讛, 讻讜) 讻诇讜诪专 注砖讜 讞诪讜抓 诇讛砖讛讜转 诇讚讬谉 砖讛讜讗 诪讜讞抓 讜讛讜专讙 讘讜 谞驻砖讜转.
讜诪讛 砖讗诪专 讜职讗执讬讚指讱职? 讗址砖讈职专值讬 讞指诪讜止抓 讜职诇止讗 讞讜止诪值抓 驻讬专砖 专砖"讬 讛讞讝讬拽讜 讗转 讛谞讙讝诇 讜诇讗 讗转 讛讙讝诇谉. 讜拽砖讗 讝讛 驻砖讬讟讗 讜讗讬讱 住诇拽讗 讚注转讬讛 诇讛讞讝讬拽 讘讬讚 注讜讘专讬 注讘讬专讛? 讜谞专讗讛 诇讬 讘住"讚 讚讘讗 诇诇诪讚 注诇 注谞讬谉 讻讛讗讬 讙讜谞讗 讚讗讬转讗 讘诪爪讬注讗 (讘讘讗 诪爪讬注讗 诇讟:) 诪专讬 讘专 讗讬住拽 讗转讗 诇讬讛 讗讞讗 诪讘讬 讞讜讝讗讛 [讘讗 讗诇讬讜 讗讚诐 诪讛诪拽讜诐 讛谞拽专讗 '讞讜讝讗讛' 讜讟注谉 砖讗讞讬讜 砖诇 诪专讬 讘专 讗讬住拽 讛讜讗] 讗诪专 诇讬讛 [讗讜转讜 讗讚诐 诇诪专讬 讘专 讗讬住拽] 驻诇讜讙 诇讬 [转谉 诇讬 讞爪讬 诪讬专讜砖转 讗讘讬谞讜] 讗诪专 诇讬讛 [诪专讬 讘专 讗讬住拽 诇讗讜转讜 讗讚诐] 诇讗 讬讚注谞讗 诇讱 [讗讬谞讬 诪讻讬专 讗诐 讗转讛 讛讜讗 讗讞讬] 讗转讗 诇拽诪讬讛 讚专讘 讞住讚讗 讗诪专 诇讬讛 [专讘 讞住讚讗 诇讗讜转讜 驻诇讜谞讬] 砖驻讬专 拽讗诪专 诇讱 [讬驻讛 讗诪专 诇讱 诪专讬, 讻诇讜诪专: 讗讬谉 专诪讗讜转 讘讚讘专讬讜 讻讬 讗讻谉 讗驻砖专 砖讗讬谞讜 讬讜讚注 讗诐 讗讞讬讜 讗转讛 讗诐 诇讗讜, 讜诪砖讜诐 砖讻砖讬爪讗 诪讗爪诇讱 诇讗 讛讬讛 诇讱 讞转讬诪转 讝拽谉, 讜注讻砖讬讜 讬砖 诇讱 讜讻注讬谉] 砖谞讗诪专 [讻砖讘讗讜 讗讞讬 讬讜住祝 诇诪爪专讬诐 讜注诪讚讜 诇驻谞讬 讬讜住祝] 讜址讬址旨讻值旨专 讬讜止住值祝 讗侄转 讗侄讞指讬讜 讜职讛值诐 诇止讗 讛执讻执旨专只讛讜旨 (讘专讗砖讬转 诪讘, 讞) 诪诇诪讚 砖讬爪讗 [讬讜住祝 诪讘讬转 讬注拽讘] 讘诇讗 讞转讬诪转 讝拽谉 [讻讬 讘谉 砖讘注 注砖专讛 砖谞讛 讛讬讛] 讜讘讗 [讻诇讜诪专: 讻砖讘讗讜 讗讞讬 讬讜住祝 讗诇讬讜, 讛讬讛] 讘讞转讬诪转 讝拽谉 [讜诇讻谉 诇讗 讬讚注讜 砖讛讜讗 讬讜住祝, 讜讗讬诇讜 讬讜住祝 讛讻讬专 讗转 讗讞讬讜 砖讛讬讜 讞转讜诪讬 讝拽谉 讻砖讬爪讗 诪讛诐. 讜诇驻讬讻讱] 讗诪专 诇讬讛 [专讘 讞住讚讗 诇讗讜转讜 讗讚诐] 讝讬诇 讗讬讬转讬 住讛讚讬 讚讗讞讜讛 讗转 [诇讱 讜讛讘讗 注讚讬诐 砖讗讞讬讜 讗转讛] 讗诪专 诇讬讛 [讗讜转讜 讗讚诐 诇专讘 讞住讚讗] 讗讬转 诇讬 住讛讚讬 讜讚讞讬诇讬 诪讬谞讬讛 讚讙讘专讗 讗诇诪讗 讛讜讗 [讬砖 注诪讬 注讚讬诐 讛诪注讬讚讬诐 注诇 讗讞讜讜转谞讜, 讗诇讗 砖讚讗 注拽讗, 讬专讗讬诐 讛诐 诇讛注讬讚 谞讙讚 诪专讬 讻讬 讗讚诐 讗诇讬诐 讛讜讗] 讗诪专 诇讬讛 诇讚讬讚讬讛 [讗诪专 专讘 讞住讚讗 诇诪专讬: 讗诐 讻谉] 讝讬诇 讗转 讗讬讬转讬 [讛谞讱] 住讛讚讬 [砖讛讘讬讗 讛讗讞, 讻讚讬 砖讬注讬讚讜] 讚诇讗讜 讗讞讜讱 讛讜讗 [诇讱 讗转讛 讜讛讘讗 讗转 讗讜转诐 讛注讚讬诐 砖讗讜诪专 讗讞讬讱 砖讛诐 诪注讬讚讬诐 注诇 讗讞讜讜转讻诐, 诇讱 讗转讛 讜讛讘讬讗诐 砖讬注讬讚讜 讻诪讜讱), 讗讜 转讘讬讗 注讚讬诐 讗讞专讬诐] 讗诪专 诇讬讛 [诪专讬 诇专讘 讞住讚讗: 讜讻讬 讗讟讜] 讚讬谞讗 讛讻讬? 讜讛讗 讛诪讜爪讬讗 诪讞讘讬专讜 注诇讬讜 讛专讗讬讛! 讗诪专 诇讬讛 [专讘 讞住讚讗 诇诪专讬] 讛讻讬 讚讬讬谞讬谞谉 诇讱 讜诇讻诇 讗诇诪讬 讚讞讘专讱 [讻讱 讗谞讬 讚谉 诇讱 讜诇讻诇 讛讗谞砖讬诐 讛讗诇讬诪讬诐 讻诪讜讱] 注讬讬谉 砖诐.
讜讛砖转讗 讗讬 讗转专诪讬 讻讛讗讬 讙讜谞讗 讚讛讙讝诇谉 讗诇诐 讜讝讛 讛谞讙讝诇 讗讬转 诇讬讛 住讛讚讬 讜讬专讗讬诐 诇讛注讬讚 讜诇讻讱 讗讬谞讜 讬讻讜诇 诇讛讘讬讗诐 讗讬谉 诪讞讝讬拽讬谉 讘讬讚 讛讙讝诇谉 诇讜诪专 诇讛谞讙讝诇 注诇讬讱 讛专讗讬讛 砖爪专讬讱 讗转讛 诇讛讘讬讗 讛注讚讬诐 讗祝 注诇 讙讘 讚拽讬讬诪讗 诇谉 讘注诇诪讗 讛诪讜爪讬讗 诪讞讘专讜 注诇讬讜 讛专讗讬讛, 讗诇讗 诪讞讝拽讬谞谉 讘讬讚 讛谞讙讝诇 诇讜诪专 诇讙讝诇谉 讝讬诇 讗转 讗讬讬转讬 住讛讚讬 讻诪讜 砖注砖讛 专讘 讞住讚讗 诇诪专讬 讘专 讗讬住拽.
讗讜 讬讜讘谉 讻讙讜谉 谞转讞讬讬讘 讛谞讙讝诇 砖讘讜注讛 讜讝讛 讛讙讝诇谉 讞砖讜讚 注诇 讛砖讘讜注讛 讜讘讜讚讗讬 讬砖讘注 诇砖拽专 讜讬讗讻诇 诪讛 砖讘讬讚讜 砖爪专讬讻讬谉 诇讛讞讝讬拽 讘讬讚 讛谞讙讝诇 诇讜诪专 讛砖讘注 讜转讟讜诇.





注专讜讱 诇谞专

讘讙诪专讗 讜讻转讬讘 讜转拽讞 专爪驻讛 讘转 讗讬讛: 讜驻讬专砖"讬 讗诇诪讗 诪讙讜诇讬谉 讛讬讜 讗讻谉 诪讚讛讬讜 诪讙讜诇讬谉 讗讻转讬 讗讬谉 讝讛 专讗讬讛 砖讛讬讜 转诇讜讬讬谉 注诇 讛注抓. 讜诇讜诇讗 驻讬专砖"讬 讛讬讬转讬 诪驻专砖 讚讚讬讬拽 讻谉 诪讚讻转讬讘 讘讛讗讬 拽专讗 砖诇讗 谞转谞讜 诇拽讘讜专讛 讻诇 讬诪讬 讛拽讬抓 讜讗祝 讚讻转讬讘 诇讗 转诇讬谉 讜讛讬讬谞讜 注"讻 讻讚讬 砖讬转拽讚砖 砖诐 砖诪讬诐 讘驻专讛住讬讗 讻讚讗诪专讬谞谉 讘讬讘诪讜转 砖诐 讜驻专住讜诐 诇讗 讛讜讬 专拽 讘转诇讬讛 讜讻讚讗诪专讬谞谉 诇拽诪谉 (讚祝 诪"讛 注"讘) 讚诇讻讱 转诇讛 砖诪注讜谉 讘"砖 驻' 谞砖讬诐 诪砖讜诐 驻专住讜诐 注"砖:



讜讗讬讚讱 讗砖专讜 讞诪讜抓 讜诇讗 讞讜诪抓: 爪"注 讗讻转讬 诇诪讛 爪专讬讱 拽专讗 诇讝讛 讛讗 讘讘"拽 (讚祝 诪"讜) 讬诇讬祝 讻谉 诪诪讬 讘注诇 讚讘专讬诐 讬讙砖 讗诇讬讛诐:



讜诇拽讟诇讬讛 诇讗讜专转讗 谞讙讚 讛砖诪砖 讘注讬谞谉: 拽"诇 讚诇诪讗 讙"讻 诪砖讜诐 注讬谞讜讬, 讛讚讬谉 讻讚讗诪专讬谞谉 诇拽诪谉 讚讜讚讗讬 砖讬讬讱 讘讝诪谉 讻讝讛 注讛"讚 讚讛讗 讗驻讬诇讜 诇砖讞讜讟 拽专讘谞讜转讬讜 讛注讜诪讚讬诐 诇讬拽专讘 讗诪专讬谞谉 讘注专讻讬谉 (讚祝 讝') 讚讗讬谉 诪诪转讬谞谉 诇讬讛 诪砖讜诐 注讛"讚. 讜爪"诇 讚诪砖讜诐 注讛"讚 诇讗 讛讜讬 诪爪讬 诇诪讬诪专 讚讗讻转讬 诪爪讬谞谉 诇讙诪讜专 讚讬谉 住诪讜讱 诇诇讬诇讛 讜诇拽讟诇讬讛 讘诇讬诇讛 讚讘讝诪谉 讻讝讛 诇讗 砖讬讬讱 注讛"讚:



诇讘讗 讚讗讬谞砖讬 讗讬谞砖讬. 诇讻讗讜专讛 诇讗 砖讬讬讱 谞驻拽讜转讗 讘砖讻讞转 讟注诪讜 讗诇讗 诇注谞讬谉 砖诪讗 讬讞讝讜专 诇诪讞专 讜讬专讗讛 讟注诐 讗' 诪讛诪讞讬讬讘讬诐 诪驻谞讬 砖诇讗 讬讚注 讟注诐 讝讻讜转讜 注讜讚 讜讛专讬 讘讙诪"讚 讬讻讜诇 诇讞讝讜专 讗驻讬诇讜 诇讞讜讘讛 讻诪讬诪专讗 讚专讘 诇注讬诇 (讚祝 诇"讚) 讜讗"诇 讚诇驻"讝 讗讻转讬 讬拽砖讛 诇诪讗谉 讚驻诇讬讙 讗专讘 讜讻诪讜 砖讛拽砖讛 讛专"谉 诇注讬诇 拽讜砖讬讗 讗讞专转 诇诪讗谉 讚驻诇讬讙 讚讛讗 讘讗诪转 诇讗 诪爪讬谞讜 驻诇讜讙转讗 讻诇诇 讘讚讘专讬 专讘 讜讙诐 讛专"谉 砖讛住讘讬专 住讘专转 讛讞讜诇拽讬诐 诇讗 讻讬讜谉 讗诇讗 诇讚注转 讛诪拽砖谉 讚讛拽砖讛 讗专讘 讗讜. 诇驻讬 诪讗讬 讚住"讚 讚诪讜爪讗 诪讻诇诇 专讘讬谞讜 讗转诪专:



讜诪讛 注讘讜讚讛 砖讚讜讞讛 砖讘转 拽讘讜专转 诪"诪 讚讜讞讛 讗讜转讛: 讬"诇 讘讗诪转 诪谞"诇 讚拽讘讜专转 诪"诪 讚讜讞讛 讗讜转讛 讚讚诇诪讗 讘讗诪转 讻讬讜谉 讚讗讬谉 注讘讜讚讛 谞讚讞讬转 诪砖讜诐 砖讘转 讻砖"讻 砖讗讬谞讛 谞讚讞讬转 诪驻谞讬 诪"诪 讜讗讬 诪砖讜诐 拽专讗 讚讜讗讞讜转讜 讚诇诪讗 拽讗讬 讚讜拽讗 讗诇诪讜诇 讗转 讘谞讜 讜诇讘专讬讬转讗 讙讜驻讗 诪谞"诇. 讜讬"诇 诇驻讬 诪砖"讻 专砖"讬 讘讝讘讞讬诐 (讚祝 拽') 讜讘谞讝讬专 (讚祝 诪"讞) 讚讛讗讬 诇诪讜诇 讗转 讘谞讜 讛讜讗 讙"讻 诪砖讜诐 驻住讞 讚诪注讻讘转讜 诪诇讗讻讜诇 讘驻住讞 讗"砖 讚诇诪讜诇 讗转 讘谞讜 讙讜驻讗 注讘讜讚讛 讛讬讗 讜讘讝讛 讗"砖 讛讗 讚讗诪专讬谞谉 讘谞讝讬专 砖诐 讚讗爪讟专讬讱 拽专讗 讗驻住讞 讜诪讬诇讛 讚诇讗 讬讚注讬谞谉 诪讚诪讟诪讗 讻"讙 讜谞讝讬专 讚讛"讗 讚讞诪讬专讬 砖讬砖 讘讜 讻专转 讛讗 讘诪讬诇讛 诇讬讻讗 诇讻"注 讻专转 注讚 砖讬讛讬讛 讘谉 讬"讙 砖谞讛 注讬讬谉 讘专诪讘"诐 (专讬砖 讛' 诪讬诇讛) 讗讘诇 讘讝讛 讗"砖 讚砖驻讬专 讗讬讻讗 讻专转 讚驻住讞 讙"讻 讙讘讬 诪讬诇讛 讜诇讻谉 注"讻 诇讗 讗转讬讗 拽专讗 诇诪讬诇讛 讙讜驻讗 讘诇讗 驻住讞 讻讬讜谉 讚诇讬讻讗 讻专转 讻砖"讻 讛讜讗 诪谞讝讬专 讜讻"讙:



讘转讜住驻转 讚"讛 讗砖专讜 讞诪讜抓. 讗讘诇 讛讻讗 诪砖讜诐 讚讘专讬诐 讘注诇诪讗: 驻讬' 讚讛转诐 讜讚讗讬 讛讜讬 诪讬诇转讗 讚注讘讬讚讗 诇讙诇讜讬讗 讚讗诐 讬讘讜讗讜 讛注讚讬诐 讜讚讗讬 讬讘讜专专 讛住驻拽 讚讛诐 讜讚讗讬 讬讚注讜 注诇 讻诪讛 砖谞讬诐 讛注讬讚讜 讘砖讟专 讚讛讗 诇注讚讜转 讝讜 谞讞转讬 诪转讞诇讛 诪砖讗"讻 讛讻讗 讚讗祝 讗诐 讬讘讜讗讜 注讚讬诐 讗讻转讬 讬砖 住驻拽 讗诐 讬讚注讜 注讚讜转 砖诇 讛诪砖讻讜谉 讚讛讗 诇讗 谞讝讻专 诪讝讛 讻诇讜诐 讘砖讟专 讜讚讘专讬 诪讛专"诐 讘讝讛 诇讗 诪讘讜专专讬谉 诇驻注谞"讚:



讚"讛 诇讙诪专讬 诇讚讬谞讗 讘砖讘转讗. 讗讘诇 讚谞"驻 讗讬谉 诇讗住讜专 诪讟注诐 讝讛: 拽"诇 讚讙诐 讘讬讜诐 讘' 砖讬讬讱 讙讝讬专讛 砖诪讗 讬讻转讜讘 讻讚讗诪专讬谞谉 诇注讬诇 讚诇讻讱 讻讜转讘讬谉 讚讘专讬 讛诪讞讬讬讘讬谉 砖诪讗 讬讞讝讜专 诇诪讞专 讘讬讜诐 讘' 讜讬讗诪专 讟注诐 诇讞讜讘 讜讗讜转讜 讛讟注诐 诪讘注讬 讙"讻 讛诇谞转 讚讬谉 讗"讻 砖驻讬专 砖讬讬讱 讙讝讬专讛 砖诪讗 讬讻转讜讘 讗诐 讬讞讝讜专 讗' 诪讛诪讞讬讬讘讬谉 诇转转 讟注诐 讗讞专 讜讝讛 爪专讬讱 讙"讻 诇讻转讜讘 砖诪讗 讬讞讝讜专 诇诪讞专 讘讬讜诐 讙' 诇转转 讟注诐 讙' 讜爪专讬讱 讛诇谞转 讚讬谉 诪讞讚砖 讜讻"转 讚诇讗 讙讝专讬谞谉 砖诪讗 讬讻转讜讘 讗诇讗 诇注谞讬谉 讜讚讗讬 讗讘诇 讘住驻拽 砖诪讗 诇讗 讬爪讟专讱 诇讻转讜讘 讻诇诇 讜讗诐 讬爪讟专讱 砖诪讗 诇讗 讬讻转讜讘 讘讻讛"讙 诇讗 讞讬讬砖讬谞谉 讚讗"讻 拽讜砖讬转 讛诪讛专砖"讗 讘诪拽讜诪讛 注讜诪讚转 诇诪讛 讻转讘讜 讛转讜住' 讚讗讬讬专讬 讛转诐 讘讚"诪 讚讜拽讗 讜诇讗 讘讚谞"驻 讜讘转讞诇转 讚讬谉 讜讗讬 诪砖讜诐 讚讛转诐 讜讚讗讬 讘注讬谞谉 诇诪讬讻转讘 讻转讬专讜爪讜 讛讗 讙讘讬 讚"诪 讙"讻 讛讜讬 讜讚讗讬 讗注"讻 讚讛讜讬 住驻拽 讜讗"讻 拽砖讛 讻谞"诇. 讜讬"诇 讚讜讚讗讬 讘住驻拽 砖诪讗 讬爪讟专讱 诇讻转讜讘 诇讗 讞讬讬砖讬谞谉 讜讚"诪 爪专讬讱 讜讚讗讬 讻转讬讘讛 讜诇讻谉 讞讬讬砖讬谞谉 讜诪"诪 砖驻讬专 讬砖 诇讞诇拽 讘讬谉 讚"诪 诇讚谞"驻 讘转讞诇转 讚讬谉 讚讛转诐 讛讻转讬讘讛 爪专讬讻讛 诇讛讬讜转 讚讜拽讗 讘注转 砖讚谞讬谉 诪讟注诐 讛谞讝讻专 讘讙诪专讗 诇注讬诇 (讚祝 诇"讚) 讗讘诇 讘讚"诪 砖讛讻转讬讘讛 讛讬讗 讛驻住拽 讚讬谉 讜讝讛 讬讻讜诇 诇讛讬讜转 讘讬讜诐 砖讗讞专讬 讻谉 讜诇讻谉 专拽 诪砖讜诐 讙讝讬专讛 讚砖诪讗 讬讻转讜讘 讗住讜专 讘砖讜讬"讟. 讗讻谉 拽讜砖讬转 讛诪讛专砖"讗 讘诇讗"讛 讬"诇 诇驻讬 诪讛 砖讻转讘讜 讛转讜住' 讘讘讬爪讛 砖诐 讚讘住谞讛讚专讬谉 诇讗 砖讬讬讱 讗讬讻讗 讚注讚讬驻讗 诪谞讬讛 讗"讻 注"讻 诪转谞讬转谉 诇讗讜 讘讚谞"驻 讗讬讬专讬 讚讗诇"讻 拽砖讛 拽讜砖讬转 讛讙诪' 讜转讬驻讜拽 诇讬讛 诪砖讜诐 诪爪讜讛 讜拽讜砖讬转 讛转讜住' 讚讻讗谉 诇讗 拽砖讬讗 讗诇讗 诇驻讬' 专砖"讬 砖诐 讘讘讬爪讛 讜诇讗 诇驻讬 驻讬' 专"转 讘转讜住' 砖诐:



讚"讛 讗讬谉 专爪讬讞讛. 讚讬砖 讘讛 讞诇讜诇 砖讘转 诪砖讜诐 驻转讬诇讛: 讗"诇 讚讘讘讬砖讜诇 诇讻"注 诪拽诇拽诇 驻讟讜专 诪讻"诪 讗"砖 讚诇讗 讛讜讬 诪拽诇拽诇 专拽 诇注谞讬谉 讛讘注专讛 讚讛讬讬谞讜 讘诪讛 砖讞讜诪专 讗转 讘谞讬 诪注讬讜 讚讝讛 讛讜讬 诪拽诇拽诇 讗讘诇 诇讗 讘讘讬砖讜诇 驻转讬诇讛 讚讝讛 讛讜讬 诪转拽谉 讗讻谉 讬"诇 诇诪讛 讛讜爪专讻讜 诇讛讱 讟注诪讗 讚讛讜讬 诪讘砖诇 转讬驻讜拽 诇讬讛 讚讘诇讗"讛 讛讜讬 讗讘 诪诇讗讻讛 讚谞讟讬诇转 谞砖诪讛 讜讜讚讗讬 砖讬讬讱 讝讛 讗驻讬诇讜 讘讛讜专讙 讘诇讗 讞讘诇讛 砖诪讜爪讬讗 讚诐 讚讗诇"讻 诇诪讛 讗讬谉 讚谞讬谉 讚讬谉 讞谞拽 讘砖讘转 讜讬"诇 讻讬讜谉 讚讛转讜住' 讛拽砖讜 诇诪"讚 诪拽诇拽诇 讘讛讘注专讛 驻讟讜专 讜讝讛 专"讬 讜讛讜讗 住讜讘专 讚讙诐 诪拽诇拽诇 讘讞讘讜专讛 驻讟讜专 讜讗"讻 讗讬 诪砖讜诐 讛讘注专讛 诇讬讻讗 讙诐 诪砖讜诐 讞讘讜专讛 诇讬讻讗. 讜诇驻讬 转讬专讜爪诐 讚讞砖讬讘 转讬拽讜谉 讻讬讜谉 砖讬砖 诇讜 讻驻专讛 讘讗诪转 讙诐 拽讜砖讬转诐 诪讛讘注专讛 诪转讜专爪转 讗讘诇 诇驻"讝 拽砖讛 讻谉 讗讙诪专讗 讚讬讘诪讜转 (讚祝 讜' 注"讘) 诇诪讛 诇谉 砖诐 讛讱 讟注诪讗 讚讘砖讜诇 驻转讬诇讛 转讬驻讜拽 诇讬讛 讚讘诇讗"讛 诇讬讻讗 诇诪讬诪专 讚诪砖讜诐 讛讘注专讛 诇诇讗讜 讬爪讗转 讛"讗 讚讚讞讬 讚讛讗 讗讬讻讗 讙诐 讗讬住讜专 诪讬转讛 讚谞讟讬诇转 谞砖诪讛 讜讗讬 诪砖讜诐 讚住讘专 诪拽诇拽诇 讘讞讘讜专讛 驻讟讜专 讛讗 讞砖讬讘讬 诇讬讛 转讬拽讜谉 讚讬砖 诇讜 讻驻专讛 诇驻诪"砖 讛转讜住' 讻讗谉. 讜讬"诇 注驻诪"砖 讛转讜住' 讘砖讘转 (讚祝 拽"讜 注"讗) 讘讚"讛 诪讚讗爪讟专讬讱 讚诇讻讱 讞砖讬讘 讛讘注专讛 拽诇拽讜诇 讗祝 讚诪转拽谉 诇讘住讜祝 诪砖讜诐 讚诪拽诇拽诇 讘转讞诇转讜 讜注讜讚 讻转讘讜 砖诐 讘讚"讛 诪讛 诇讬 诇讘砖诇 讚讛驻讬' 讛讜讗 讚讘讬砖讜诇 驻转讬诇讛 讙讜驻讗 诇讗 讞砖讬讘 转讬拽讜谉 专拽 诪讛 砖讛讜讗 诇爪讜专讱 砖专讬驻讛. 讜诇驻"讝 讚讘专讬 讛转讜住' 讗转讬讗 砖驻讬专 讚讘转讞诇讛 讻转讘讜 讚讗祝 讚讛讘注专讛 诪拽诇拽诇 讛讜讗 讜讗"讻 讗祝 讚讘讗诪转 诪转拽谉 讛讜讗 诇讘住讜祝 讘注转 谞讟讬诇转 谞砖诪讛 讜讞讬讬讘 诪砖讜诐 谞讟讬诇转 谞砖诪讛 诪"诪 讗讬讱 讗住专讛 转讜专讛 讛讘注专转 讘"讻 诪砖讜诐 讛讘注专讛 讻讚讻转讬讘 诇讗 转讘注专讜 讗砖 讘讻诇 诪讜砖讘讜转讬讻诐 讛讗 诪拽诇拽诇 讛讜讗 讜讗讛讗 转讬专爪讜 讚讞砖讬讘 诪转拽谉 讘讘讬砖讜诇 讛驻转讬诇讛 讻讬讜谉 讚诪转拽谉 诇讘住讜祝 讜讻讚拽讗诪专 讘讙诪专讗 讚砖讘转 砖诐 讗诇讬讘讗 讚专"讬 讗讻谉 讗讙诪专讗 讚讬讘诪讜转 讗讻转讬 拽讜砖讬转谞讜 讘诪拽讜诪讛 注讜诪讚转 讚讛讗 讘讬砖讜诇 驻转讬诇讛 讚拽讗诪专 讛转诐 注"讻 讙"讻 诇讗讜 讘讻诇诇 诇讗 转讘注专讜 讛讜讗 讚讗诇"讻 讙"讻 诇诇讗讜 讬爪讗转 讜讗"讻 诇讬诪讗 讘拽讬爪讜专 诪砖讜诐 谞讟讬诇转 谞砖诪讛 讚诇讻"注 讞讬讬讘 讚讞砖讬讘 转讬拽讜谉 诇驻讬 诪砖"讻 讛转讜住' 讜讗驻砖专 诪砖讜诐 讘讘诇讗"讛 讛讜爪专讱 专"讗 诇讘讗专 住讘专讗 讝讜 砖诐 讗诇讬讘讗 讚专"讬 谞拽讟讛 讙"讻 诇注谞讬谉 讚讛讘注专讛 诇"诇. 讗讱 讚诇驻"讝 注"讻 住讜讙讬讗 讚砖诐 诇讗 砖讬讬讻讬 讗诇讗 诇专' 讬讛讜讚讛 讜诇讗 诇专"砖 讜讻诪砖"讻 讛转讜住' 砖诐. 讗讘诇 诇驻讬 讚讘专讬谞讜 砖驻讬专 讬"诇 讚讗转讬讗 讙诐 诇专"砖 讚诇讬讻讗 诇讗讜 讗诇讗 讻专转 诪砖讜诐 谞讟"砖:



讚"讛 诇讗讘讬讜 讜诇讗诪讜. 讜注讜讚 讻讛谉 讛讚讬讜讟 注讚讬祝: 讗"诇 讛讗 讗讻转讬 讗爪专讻讬谞谉 诇讛讱 讟注诪讗 讚讗讬讻讗 转专转讬 讚讗诇"讻 诇诪讛 讗爪专讻讬谞谉 诇讗讞讬讜 诇讻讛"讙 讜谞讝讬专 讻讬讜谉 讚讻讘专 讬讚注讬谞谉 拽讚讜砖转 注讜诇诐 讚诪讬讟诪讗 诪讻讛谉 讛讚讬讜讟. 注讜讬"诇 讚诇讗讜 诪砖讜诐 讚讗讬讻讗 转专转讬 诇讗讜讬谉 讗爪专讻讬谞谉 拽专讗 诇讛讻讬 讚讘讝讛 讬"诇 诪讛 诇讬 讞讚 诇讗讜 诪讛 诇讬 转专讬 诇讗讜讬谉 讻讚讗诪专讬谞谉 讘谞讝讬专 (讚祝 诪"讞) 砖诐 讜诇讗 讗爪讟专讬讱 拽专讗 讗诇讗 诪砖讜诐 讚讘讻讛"讙 讜谞讝讬专 讛讜讬 转专转讬 讞讜诪专讜转 讚拽讚讜砖转讜 拽讚讜砖转 注讜诇诐 讜讗讬谞讜 诪讟诪讗 诇拽专讜讘讬诐 诪讛 讚诇讬讻讗 讘讗讞专讬谞讗 讜诇讻谉 诪爪专讻讬谞谉 拽专讗 诇讞讜讚讗:

